c: text/html

text:
26-06-2018
Sáttmáli millum Elektron og Gjaldstovuna:
Elektron skal reka talgilda samleikan
Elektron skal hýsa og reka talgilda samleikan, sum skal vera klárur hjá føroyskum borgarum at brúka næsta ár.
Vit í Elektron hava drúgvar royndir at veita tænastu til peningastovnarnar, almennar stovnar og vinnufyritøkur, og vit gleða okkum til uppgávuna.
Uppgávan inniber, sum nevnt, at reka og hýsa talgilda samleikan. Tað merkir, at tøknin sjálv skal standa hjá okkum at viðlíkahalda, og at vit skulu tryggja, at hon er atkomulig hjá røttu viðkomandi.
Ulla Joensen, stjóri í Elektron, sigur soleiðis um talgilda samleikan:
- “Ein sameindur, talgildur samleiki fer at gera tað møguligt hjá okkum føroyingum at flyta okkum nærri at einum veruleika, har føroyingar trygt kunnu avgreiða øll síni viðurskifti heima við hús. Harafturat er ein talgildur samleiki ein fortreyt fyri, at vit kunnu knýtast uppí ymsar skipanir okkara grannalond longu nýta ágóðan av í dag. Vit eru sera spent at fáa hesa uppgávuna, og at vera við til at talgilda Føroyar á henda hátt.”
Eftir ætlan fer arbeiði í gongd eftir summarfrítíðina.
/Elektron

robotstxt: allowed

filter: keep


text:
Orð og lag: Holgar Jacobsen
Óðveður dukar so hart á mín rút
Trong er mín stova og eg noyðist út
Vindarnir blæsa av høgættar leið
Tað er kalt har sum teir koma frá
Andana veikleiki er nú á mær
royni at fjala so eingi tað sær
innan er sálin eitt innantómt hol
er ein meining hvar kemur hon frá
Syng góða syng ein sang fyri mær
Syng mær um eydnu og ljós
Eg ei eri mentur-nú alt tykist svart
Verð verja mín á myrku nátt
Hvat eg enn royni eg fái ei frið
har tað er fløvi eg gangi framvið
daprastu skuggar nú løgdust á meg
Eg spyrji men fái ei svar
Hvar er tann leistur í loysa meg kann
bara eg visti eg fór vegin fram
Høgættarvindar av fjarari leið
Tað er kalt har í teir koma frá


text:
U16 dreingir spældu seg í A-bólkin
TB | 15/03/13
Síðsta vikuskifti varð innleiðandi kapping spæld í Havn í U16 árganginum. Fýra lið skuldu kappast um tvey pláss í A-bólkinum í sama aldursbólki, og tá avtornaði vunnu tvey suðuroyarlið seg upp í besta bólkin. Liðini sum kappaðust, og tey vóru AB, B36, FC Suðuroy og TB/Royn. -Vit vistu ikki hvat vit kundu vænta okkum, tí vit kendu so lítið til hini liðini, segði venjarin, Palle Eysturberg, sum samstundis fegnast yvir, hvussu raskir ungu beiggjarnar eru. Kappingin á A-bólkinum byrjar eina av komandi vikunum.Kendu okkara vitjunartíð
Okkara unglingar stóðu seg rættuliga væl í undankappingini í U16 aldursbólkinum, sum spæld bleiv í Havn seinasta vikuskifti. So stinnir vóru beiggjarnar, at teir spældu seg til rættin at spæla í A-bólkinum í hesum kappingarárinum. Fyri at gera søguna enn søtari, so megnaði hitt suðuroyarliðið, FC Suðuroy eisini at gera okkum eftir, og sostatt blivu havnamenn lumpaðir av suðuroyingum.
Týdningarmikið fyri menningina
Palle Eysturberg, ið er venjari hjá U16 liðnum hjá TB/Royn lat sera væl at liði sínum, tá vit fingu prát við hann herfyri. -Dreingjaliðið spældi seg í A-bólkin, og tað er serstakliga týdningarmikið, fyri framhaldandi menningina hjá dreingjunum, sigur Palle. Hann leggur afturat, at tað er av stórum týdningi, at teir verða trýstir maksimalt í øllum dystum, og á hendan hátt fáa okur vónandi nakrar spennandi ungar leikarar upp í vaksnamannadeildina um eitt ár ella tvey, sigur Palle til seinast.
Vit ynskja dreingjunum eitt gott kappingarár, og tillukku við, at teir spældu seg so flott til A-bólkin.


text:
Niels Petersen
12.03.2017 - 20:31
Ítróttur > Ítróttur > Fótbóltur
Tottenham skuldi í dag royna at spæla seg víðari í FA Cup, tá teir fingu vitjan av Millwall. Men tá bara 24 minuttir vóru farnir mátti Harry Kane út við skaða. Avloysarin, tann Suðurkoreanski, Heung-min Son hevur sannuliga eisini gott máltev. Við trimum málum var hann við til at skjóta Tottenham til hálvfinalurnar.
Síðst tá Harry Kane var langtíðarskaddur kom Heung-min Son eisini inn fyri hann, og spældi avbera væl, umframt at hann skoraði ein hóp av málum. Nú er Kane aftur skaddur, og tað sær út til, at tað kunnu ganga nakrar vikur, áðrenn hann aftur kann spæla. Men við avloysara sum Son, so er ongin orsøk til stúran hjá Mauricio Pochettino.
Tottenham vann 6-0 á Millwall og Heung-min Son skoraði trý av málunum.
Ein fjórðingsfinala er eftir at spæla, og verður hon spæld í annaðkvøld, tá Cheslea og Manchester United møtast á Stamford Bridge.
Ein dystur varð eisini spældur í Premier League í kvøld, og var tað millum Liverpool og Burnley. Har megnaði Liverpool at venda einum hóttandi tapi, til sigur.
Liverpool hevur annars havt meira enn torført við at vinna á liðum á lægru plássunum í Premier League, men í kvøld riggaði betur. Burnley løgdu seg á odda tíðliga í dystinum, men við einum máli beint fyri steðgin, og einum í øðrum hálvleiki fekk Liverpool vent dystinum.Úrslitini í fjórðingsfinalunum:
Middlesbrough - Manchester City 0-2
Arsenal - Lincoln 5-0
Tottenham - Millwall 6-0
Cheslea - Manchester United (Verður spældur í annaðkvøld)


text:
- Tíðindi, mentan og ítróttur
Ógvusligur turkur í stórum pørtum av Avstralia
Ógvusligur turkur er í avstralska deilstatinum New South Wales, skrivar BBC.
Myndugleikarnir í Australia hava í dag alment staðfest, at 100 % av statinum er rakt av turki - 25 % av ógvsligum turki.
New South Wales er fólkaríkasti staturin í Avstralia og stendur fyri einum fjórðingi av framleiðsluni av landbúnaðarvørum hjá landinum.
Høvuðsstaður í New South Wales er Sydney, sum er fólkaríkasti býur í Avstralia.
Trupulleikin er ikki bara í New South Wales, men helvtin av Queensland og partar av Victoria og Suðuraustralia hava eisini trupulleikar, tí tað hevur regnað ov lítið.
Í pørtum av New South Wales hevur regnað minni enn 10 millimetur í julimánað.
Sí eisini


text:
Eiðis kirkja
Eiðis kirkja varð vígd 18. september 1881. Kirkjan stendur eystur og vestur, sum siður er. Hon er 31 alin long, við torni og sakristii. Kirkjuskipið er 30 alin langt og 17 alin breitt. Hon er bygd í romanskum stíli. Takið er lagt við fløgugróti. Kirkjan hevur tunnuhválv, sum vanligt var til nýggjar kirkjur tá hon var bygd.
Kirkjuráð: Formaður Katrin Højsted, Mainifløta 13, 470 Eiði / Tlf. 42 34 65
Sóknarprestur: Emil Olsen / emil@kirkjan.fo
Í bókini Yngru hválvkirkjurnar skrivar J. P. Gregoriussen soleiðis um tá kirkjan varð bygd:
“Fólk í Eiðis sókn vildu fegin hava nýggja kirkju (1874), og kirkjumyndugleikarnir vóru ikki ímóti. Nakað av kjaki stóðst av, hvar hon skuldi standa. Summi á Eiði hildu tað vera fáfongt at seta kirkjuna á eiðið millum Hólman og fjørðin – á ringasta veðurplássið í bygdini. Onkur av teimum gomlu helt, at hann sjálvur man ikki ætla, at nakar skal koma í kirkjuna til sín. Sagt verður, at V.U.Hammershaimb, próstur á Nesi, gjørdi av at seta kirkjuna á eiðið, áðrenn hann fór úr Føroyum í 1878, og so varð.
Í 1870-unum var hugurin at byggja kirkjur úr viði lítil, tí hildið var, at viðurin fór ov skjótt. Menn høvdu hug at royna við gróti, sum nógv var til av á Eiði. Heitt var á danan Hans Christian Amberg í 1878. Hann var arkitektur frá akademinum í Keypmannahavn 1865.
Amberg var á Eiði summarið 1878 og hevði stutt eftir eina tekning klára av kirkjuni, har sitipláss vóru til eini 230 fólk. Løgtingið mælti í august 1879 Amtinum til at góðkenna uppskotið – og so varð. Um sama mundi stóð Amberg eisini fyri byggingini av Amtmanshúsinum og Kongaminninum í Havn.
Kirkjan varð vígd 18. september 1881. Vit kunnu ætla, at teir tilhøgdu, laðaðu steinveggirnir vóru vakrir á at líta; men innan var hon nakað ber, skilst á frásøgn í Dimmu. Dýrdarveður var, og fólk úr øllum náminda bygdum streymaðu til Eiðis henda hátíðardag.”
)


text:
Samtyktir frá bygdarráðsfundi mánadagin 26. juni 2017 kl. 18.00
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
Roknskapurin fyri 2016 og grannskoðanarprotokoll fyri 2016 eru gjøgnumgingin og
góðkend.
2.
Samtykt er at játtað lektiukafé 6 tímar um vikuna frá hálvum september 2017 til endan
av apríl 2018.
3.
Samtykt er at stuðla til veitslu í Húsinum við Á.
4.
Samtykt er at senda eina reglugerð fyri nýggja bingjuplássi í Porkeri, í hvørt hús í
kommununi.
5.
Eitt mál kom á skrá afturat, um byggiloyvi til garð á matr. nr. 149d.
Samtykt er at bygdarráðið kemur á staðið áðrenn arbeiði uppá garðin byrjar.
Porkeris Bygdarráð.


text:
Leygarkvøldið hjá mær, bleiv brúkt í Grillsmáttunum í Skálavík, og hetta vil eg heilt víst viðmæla.
Tað skal ikki altíð so nógv til, fyri at skapa eitt hugnaligt kvøld. Góð fólk, lekkur matur, sangur og gott lag, so er kvøldið reddað. Einki av hesum manglaði leygarkvøldið og lagið var av tí allar besta. Grillsmátturnar vóru tættar og heitar. Benkurnir vóru klæddir við seyðaskinni og starvsfólkini vóru so fitt og hjálpsom. Møguleiki var, hjá børnunum, at renna uttanfyri. Har er ein lítil fótbóltsvøllur og ikki at gloyma hitapotturin, sum var hæddarpunktið á kvøldinum. Har manglaði rætt og slætt einki.
Tað gevur ein serstakan stemning, tá man grillar. Aftur á hesum økinum, nýtist man ikki at fyrireika nakað, tí hotellið hevur fleiri ymiskar grillpakkar at velja ímillum. Grillin er tendrað tá man kemur og maturin verður borðin, út í smátturnar.
Vit vóru so heppin at hava bæði harmoniku og guitar spælara, so har var ongin stemma eftir sunnudagin, tí stemmubondini vóru brúkt, til tann ljósa morgun. Veðrið var av tí allar fagrasta, og tá sólin snýkti seg upp, fóru tey síðsta rullandi heim. Eitt fantastiska stuttligt kvøld, við so sera góðum selskapi.
Um man ikki atlar sær út um Føroyar í summar, so er hetta ein upplagdur møguleiki, og heilt sikkurt eitt varandi minni, fyri bæði vaksin og børn.


text:
Verkstaðið er eitt arbeiðstilboð til sjónveik/blind og lættari seinment millum 18 og 67 ár, har framleiðslan er skipað so, at tann einstaki kann arbeiða so sjálvstøðugt sum gjørligt.
Endamál
At geva blindum og sjónveikum ein innihaldsríkan gerandisdag við møguleikum fyri mennandi avbjóðingum og arbeiðsuppgávum, sum styrkja sjálvsálit og sjálvsvirði
- at menna og stuðla blindum og sjónveikum sálarliga og sosialt
- at virksemið verður lagt til rættis eftir førleika hjá teimum blindu og sjónveiku.
- at framleiða dygdarlutir at selja.
Hvør kann koma á Verkstaðin?
Fólk við sjóntrupulleikum og lættari seinment, sum hava tørv á stuðli til ein innihaldsríkan gerandisdag, og samstundis eru fatanarliga, sálarliga og likamliga før fyri luttaka í virkseminum.


text:
Gunnar, byggifrøðingur
Sum byggifrøðingur hugsi eg praktiskt
Eg havi 25 ár á baki í sambandi við bygging í serliga privatu byggivinnuni og bygningsumsiting. Hesar royndir koma væl við, nú eg starvist á Landsverki, ið eftir mínum tykki er eitt væl skipað arbeiðspláss.
Sum einsamallur byggifrøðingur á bygningadeildini samstarvi eg dagliga við fýra arkitektar, ein byggimálsviðgera og ein byggiverkfrøðing. Mín styrki sum byggifrøðingur er, at eg hugsi praktiskt og havi breitt innlit í byggiteknisk og fíggjarlig viðurskifti. Serliga styrkin hjá arkitektunum er tað arkitektoniska, og samstarvið hjá okkum er tí bygt á, at vit hava ymsar styrkir, og hetta førir til góð kjak og framsøknar loysnir.
Eg varði av nøkrum føstum verkætlanum innan bygningsviðlíkahald og havi ábyrgdina av, at bygningarnir verða viðlíkahildnir og dagførdir í mun til fíggjarliga játtan og ymisk teknisk, arkitektonisk og onnur faklig viðurskifti og krøv. Talan er um ógvuliga ymiskar bygningar; sjúkrahús, røktarheim, skúlar, almennar skrivstovubygningar og so framvegis.
Tað besta við at starvast á Landsverki er, at eg veruliga kenni, at mínar royndir innan bygging verða nýttar á stovninum. Hesar royndir koma væl við, tá eg geri støðumetingar og meti um viðlíkahald av eldri bygningum, eins og tær hóska væl saman við royndunum hjá mínum starvsfeløgum, ið eg altíð kann sparra við og læra frá.
Gunnar Gunnarsson, byggifrøðingur, bygningadeildin


text:
Týtt: Victor Danielsen
1. Kom nú til Jesus, kom nú til Jesus,
tú ófrelsta sál, kom til hann!
Hann krossin tunga bar,
doyði til at opna tær
eina keldu, sum reinsa teg kann!
Niðurlag:
Eg kom til Jesus, eg kom til Jesus,
mín sál er í tryggastu havn;
mín tunga byrði svann,
tá mítt hjarta leit á hann –
prís og æra til hansara navn!
2. Hví manst tú drála, hví manst tú drála?
Áh, nær vilt tú tó venda við?
Við skundi tíðin fer,
dagurin skjótt liðin er;
vilt tú doyggja uttan vón, uttan frið?
3. Náði er boðin, náði er boðin
til hvønn tann, ið kemur, og nú;
tí skuldin rindað varð,
tá ið Jesus krossin bar
fyri syndarar, slíkar sum tú.
4. Kom til ta keldu, kom til ta keldu,
sum smittaðu sál reinsa kann!
Hvønn ein hon reinan ger,
og tann kelda flýtur her –
sæli dagur, tá eg hana fann!


text:
Søga á Seglloftinum og í Pakkhús 5
mentan25-05-2018 - 10:11 - Jóanis Nielsen
Í morgin er áhugavert tiltak á Seglloftinum og í Pakkhús 5 á Tvøroyri.
Í sambandi við at tað eru 50 ár síðan, at Albert, sluppin hjá T.F. Thomsen sakk í Vesturgrønlandi, verður skipað fyri fyrilestri og framsýning. Á Segloftinum verður sagt frá hendingaríku søguni hjá Albert, og í Pakkhús 5 verður fyrsti partur av kjallaranum latin upp fyri almenninginum. Har ber m.a. til at síggja tommin hjá Albert, sum førdi meginpartin av manningini umborð á norska hvalabátin Lamas, ið kom Albert til hjálpar.
Eisini er gjørligt at vitja miðhæddina í Pakkhús 5, sum í skjótt eitt ár hevur verið innrættað til savn við lutum, myndum og skjølum, ið siga frá vinnu- og ættarsøguni hjá T.F.Thomsen, ið keypti ognirnar hjá kongaliga einahandlinum á Tvøroyri í 1856.
Tað er Poul Hansen, vinnulívsmaður í Havn, ið eigur gomlu friðaðu pakkhúsini, og sum hevur tikið stig til gera Pakkhús 5 til savn.Arbeiðið verður framt av sjálvboðnum, og er næsta stig á leiðini at gera kjallaran í Pakkhús 5 kláran til mentanarnáttina á Tvøroyri, ið verður 6. juli.


text:
Stjóri: Edvard Heen
HR og stjóraskrivstova: Thomas Magnussen, deildarleišari
Fyrisiting: Jan Sjóstein, fyrisitingarstjóri
Fakdeild: Eyšvųr Mortensen, deildarleišariVišskiftadepil: Hallur Thomsen, depilsstjóri
KT-deild: Frankie Jensen, deildarleišari
Fķggjardeild: Mary ķ Garši, deildarleišari
Borgaratęnasta: Inna Sigvardsen, deildarleišari
Menning: Elin Ludvig, deildarleišari
Śtgjald: Palli Mortensen, deildarleišari
Bųrn og ung: Berit Unn Petersen, deildarleišari
Deildin fyri hjįlpartól: Sigrun Mikkelsen, deildarleišari
Deildin fyri endurvenjing: Gušriš Jacobsen, deildarleišari
Avgeršarskrivstovan: Hjųrdis S. Mortensen, deildarleišari
Trivnašardepil fyri barnavernd og fólk viš sįlarsjśku, autismu og seinheilaskaša: Hermann Mortensen, depilsstjóri
Eind 1: Jųrgin Olsen, eindarleišariTrivnašardepil fyri fólk viš menningartarni, fjųlbreki og ųšrum brekum: Ingun Mohr Jacobsen, depilsstjóri
Eind 3: Poula Djurhuus, eindarleišari
Eind 4: Birita Clementsen, eindarleišari
Eind 8: Elin Danielsen, eindarleišari
Eind 10: Hildur Hermansen, eindarleišari
Eind 11: Elken Holm, eindarleišari
Eind 2: Hugo Leo, eindarleišari
Eind 5: Julianna Nęs Olsen, eindarleišari
Eind 6: Elsa Klein Olsen, eindarleišari
Eind 7: Barbara S. Berg, eindarleišari
Eind 9: Elisabeth Henriksen, eindarleišari
Eind 12: Oddfrķša (Odda) Hųjgaard, eindarleišari
Bygnašur fyri Almannaverkiš
Dagført tann 28-02-2018


text:
Børn og barnakonur
Øll eiga vit at geva okkum far um, hvørji kemisk evni eru í gerandisvørum. Kvinnur, sum eru við barn og foreldur í heila tikið, eiga at hugsa seg serliga væl um. Tað er ein sannroynd, at fostrið í móðurlívi og pinkubørn, eru meira viðkvom fyri kemiskum evnum, enn størri børn og vaksin.
Hyggjuráðini eru at spyrja eftir vørum, sum eru merktar við antin Svananum ella Blómuni, ella á annan hátt at tryggja sær, at vøran ikki inniheldur kemisk evni, ið eru skaðilig fyri heilsuna ella umhvørvið.


text:
Tiltøk í Løkshøl á Eystanstevnu.
Gospelkonsert
Sunnukvøldið 10. juni klokkan 20.00 verður gospelkonsert við Magna Christiansen, Kristinu Bærentsen og Zamar.
Kabaret
Eystanstevnukabarettin verður eisini á skránni. Kabarettin er afturvendandi tiltak. Her verður prikað eitt sindur til lokal mál.
Kabarettin verður mánakvøldið 11. juni klokkan 19.00, týskvøldið 12. juni klokkan 19.00 og mikukvøldið 13. juni klokkan 20.00
Atgongumerki til eystanstevnutiltøkini í Løkshøll fáast í Kunningarstovuni og í við dyrnar undan sýningunum. Konsertin kostar kr. 200,-, og kabarettin kostar kr. 150,-


text:
16. Jan 2012
Seinastu dagarnar eru nakrar broytingar framdar í kappingaryvirlitinum restina av kappingarárinum. Vit vóna, at tað ikki koma fleiri broytingar. Men vert er at fylgja við í kalendaranum - broytingar kunnu koma. Í kalendaranum til høgru á forsíðuni ber til at fylgja við almennu tiltøkunum hjá...
09. Jan 2012
Nú er greitt, nær írestandi kappingarnar hetta kappingarárið vera.Leygardagin 14. januar - GP double 1 - Tórshavn (skúlin við Løgmannabreyt)Leygardagin 28. januar - GP single 2 - TórshavnSunnudagin 19. februar - GP double 2 - TrongisvágurLeygardagin 25. februar - GP single 3 - TórshavnLeygardagin 3....
09. Jan 2012
Fyrsta umfar av tveimum í GP-kappingini í tvímansleiki verður leygardagin 14. januar í skúlanum við Løgmannabreyt. Byrjað verður kl. 12 - og leikt verður í hesum bólkum: U-13, U,-17 og vaksin. Øll eru vælkomin at melda seg til hjá Vagnur Nolsøe - vagnur80@hotmail.com - í...
09. Des 2011
Vegna ov lítla undirtøku verður Tór Open ikki á hesum sinni. ...
07. Des 2011
Tór Open leygardagin 10. des. Í Eysturskúlanum.Um undirtøka er fyri tí, verður skipað fyri Tór Open í Eysturskúlanum leygardagin 10. des. kl. 12. Leikt verður í ein- og tvímansleiki. Tilmelding verður á albinus90@hotmail.com ella á peter.hentze.niclasen@skulin.fo Nærri kunning, um kapping verður ella...
06. Des 2011
Komandi leygardag skipar Tór fyri Tór Open í Havn. Kappingin er opin og tað vil siga, at ikki einans limir í Tór kunnu luttaka - øll kunnu luttaka. Seinni í vikuni verður nærri lýst nær og hvar kappingin verður og hvussu hon verður skipað. Alt...
27. Nov 2011
FM-kappingin fyri lið er liðug, og føroyameistararnir í liðkappingini 2011-12 eru funnir. Seinna umfar í liðkappingini var leygardagin 26. novembur í Eysturskúlanum í Tórshavn.Úrslitini vóru hesi:Bólkur U-12:nr. 1 Magnus H. Jacobsen og Hákun A. Højgaard, TÓRnr. 2 Andras Klein og Sveinur Lava Olsen, TÓRnr. 3...
22. Nov 2011
Seinna umfar í FM-kappingini fyri lið verður leygardagin 26. nov. í Eysturskúlanum í Havn.Spennandi verður at síggja, hvørji lið fara við FM-heitunum.Byrjað verður kl. 12. ...


text:
Nr. 1819-111
Endamįl: At geva luttakarunum innlit ķ bókina Mennandi sįlarfrųši og hugskot at arbeiša viš stųši ķ bókini.
Innihald: Greitt veršur frį viš stųši ķ bókini Mennandi sįlarfrųši. Dentur veršur lagdur į, at venjing, įgrżtni og hugsavning er lykilin til at lęra. Luttakarar fįa innlit ķ, hvussu heilin virkar ķ eini lęringargongd, og viškomandi hugtųk verša lżst, so sum treystleiki, Grit og bjartskygni.
Nógv geva skarvin yvir, tį tey mųta mótstųšu, mešan onnur styrkjast av mótstųšuni. Hugtųkini omanfyri lżsa, hvķ so er. Treystleiki er ein sįlarligur fųrleiki, sum kann venjast, og sum hjįlpir okkum at handfara strongd, mótburš, avbjóšingar og at ansa eftir okkum sjįlvum. Grit lżsir ķ stuttum, hvķ nakrir nęmingar klįra seg betur enn ašrir ķ skślanum og lķvinum sum heild. Talan er ikki um IQ, men um evnini at seta egin įhugamįl til viks og at kżta seg fyri at rųkka einum mįli. Bjartskygni snżr seg um, hvussu ein tulkar tęr stųšur, komiš veršur ķ. Tveytališ kann tulkast sum śrslit av, at nęmingurin ikki havi fyrireikaš seg nóg vęl men kann bųta uppį taš til nęstu ferš, ella sum eitt śrslit av, at nęmingurin einki dugir og einki kann gera fyri at bųta um stųšuna. Tulkingin hevur stóra įvirkan į lķviš.
Skeišssniš: Framlųgur og kjak.
Fyrireiking: Luttakarar skulu gjarna hava blašaš ķ bókini Mennandi sįlarfrųši.
Undirvķsing: Ann-Britt Frķšheim Mortensen, sosialrįšgevi, mediator og Master of Positive Psychology og Gitte Klein, lęrari, Master of Positive Psychology og stud. cand psyk.
Mįlbólkur: Lęrarar, nįmsfrųšingar og mišnįmsskślalęrarar.


text:
Arbeiðið byrjar 9. mai og tekur uml. 2 vikur.
Í viku 19 verður byrjað at fresa, og heitt verður á bilførarar um at koyra varliga, bæði meðan arbeiðið fer fram og eisini í tíðarbilinum áðrenn asfalteringina í viku 20 , orsakað av nógvum kantum á koyribreytinum.
Borgarir, ið ætla sær at fáa okkurt hjá sær sjálvum asfalterað, skulu gera avtalu beinleiðis við Landsverk, Eydna Sandberg Mikkelsen, tlf. 290845, og fáa eisini rokning frá Landsverki.
Her er kort, ið visir økini, ið talan er um: Asfaltkort 2016 (PDF, 6MB).


text:
Umframt politikarar og útlendskar gestarøðarar vera eisini føroysk vinnulívsfólk á skránni. Vinnuhúsið skipar fyri fyrilestrum undir yvirskriftini ”Excellence in the Arctic”, har góðar søgur úr Føroyum um menning, samstarv og vøkstur verða settar á breddan. Fyrilestrahaldararnir verða Atli Gergersen, stjóri í Hiddenfjord, Jens Meinhard Rasmussen, formaður í Reiðarafelagnum fyri Farmaskip, Richard Mortensen, sølu- & marknaðarleiðari í Mest, Thora Augustinussen, sølu- & marknaðarleiðari á Hotel Føroyum og Karen Vist, vínserfrøðingur á Koks.
Høvuðsevnini á ráðstevnuni eru nýggir vinnuligir vakstrarmøguleikar, samferðsla og infrakervi, og demografiskar avbjóðingar og møguleikar hjá samfeløgunum í Arktis.
Uttanríkis- og vinnumálaráðið og Arctic Circle skipa fyri Arctic Hubs í Føroyum. Skrá og tilmelding er á heimasíðuni hjá Arctic Circle.


text:
- Tíðindi, mentan og ítróttur
Kunnu samkynd vera virkin í kirkjum og samkomum?
Tak niður
Í kvøld senda vit fyrsta part av nýggju sendingin Gud signi Føroyar, ið varpar ljós á átrúnað í Føroyum. Fyrsti partur snýr seg um Kelduna í Skálafirði, og Arna Klein Abrahamsen, sum var ungdómsleiðari í Kelduni, til hann kom út sum samkyndur.
Í brotinum omanfyri tosar Arni um, hvussu hann upplivdi tað at vera samkyndur og virkin í samkomu.
Fyrsti partur av Gud signi Føroyar verður í kvøld kl. 19.20 í sjónvarpinum.
Til ber eisini at hyggja eftir sendingini her á heimasíðu okkara.
Heini í Skorini er maðurin handan sendingina, og hann sigur seg vilja vísa tey ymsu andlitini, sum kristindómurin í Føroyum hevur. Góðan Morgun Føroyar prátaði við Heina í Skorini um sendingina, og samrøðuna hoyrir tú her.
Sí eisini


text:
Vilmund Jacobsen 14.06.2018 (22:36)
Grindin: Nú royna teir aftur
Í løtuni gera sjey bátar aftur eina roynd at reka grindina inn á sandin heima á Sandi, men lítið bendir í løtuni á, at tað fer at eydnast at fáa grindina at gera landgongd.
Seinasta tíman hevur bara ein bátur ligið hjá grindini á Sandsvág, men fyri løtu síðan mannaðu sandingar seg aftur, og einir seks aðrir bátar loystu, soleiðis at bátarnir nú eru sjey í tali.
Einki fólk hevur verið á sandinum seinasta tíman, men nú menn tóku seg saman um at gera enn eina roynd, komu fleiri bilar við fólki, og fólk streymaðu aftur oman á sandin.
Grindabólkurin, sum seinasta tíman hevur ligið miðskeiðis millum sandin og grótkastið úti við havnalagið, er nú rikin inn aftur móti sandinum, men líkt er ikki til, at ferð fæst á grindina, so hon kann gera landgongd.
Bólkurin liggur nú aftur líka sum og grindast stutt uttan fyri aldubrotini, og nógv kundi í løtuni bent á, at grindin háttar sær júst á sama hátt sum við seinastu royndini.
Men, enn eru kanska ikki allar súður syftar. So leingi, sum roynt verður at gera nakað, er ein lítil vón.
Á Sandi harmast mangur um, at grindin ikki vil gera landgongd í kvøld, tí eingin grind hevur lagt beinini á Sandi, síðan Sea Shepherd grindin legði beinini her fyri nøkrum árum síðan.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hví gudfrøðingar, Karsten?
Eg las herfyri í Dimmalætting (nr. 207, 13. september, s. 2), at nýggj skipan skjótt skal koma í gildi, har ráðgeving verður áløgd øllum kvinnum, ið ynskja fosturtøku. Í hesum sambandi segði tú sambært Dimmu, at eftir nýggju reglugerðini skal kvinnan hava ráðgeving frá heilsusystir. Harumframt kann hon, um hon ynskir tað, “leita sær meir hjálp hjá eitt nú sálarfrøðingi, gudfrøðingi ella øðrum.”
Henda útsøgnin undrar meg, og kundi eg tískil hugsað mær svar upp á nakrar spurningar. Í fyrstu atløgu kundi eg hugsað mær at vita, hvørt hendan víðari ráðgevingin eftir ynski er fullkomiliga sjálvboðin og óheft heilsuverkinum? Er ætlanin, at hon t.d. skal fáa peningaligan stuðul ella ávísing til hesa?


text:
Hædd á bygging og tal av hæddum verður ásett eftir krøvunum í kap. 2.3.1 við teimum víðkanum og avmarkingum, sum eru ásettar í kap. 2.3.4, stk. 2.
Hædd og tal av hæddum verður ásett út frá natúrliga lendinum.
Fyri at tryggja nøktandi ljósviðurskifti og forða fyri øðrum munandi bágum, skal ásetanin av hædd og tal av hæddum í byggingum sbrt. kap. 2.3.4, stk. 1 gerast við atliti at lutfallinum millum hæddina á byggingini og fráleika til:
Í skjali 1A verða reglurnar fyri útrokning av hædd og tal av hæddum lýstar.
Ein munandi bági kann t.d. vera, at grannar í ov stóran mun síggja inn til hvønn annan.
Planering og uppfylling av grundøkjum skal taka atlit at verandi og framtíðar grannabygging.
Planering og uppfylling skal haldast á egnum grundøki. Kommunali byggimyndugleikin kann krevja, at eyka átøk verða gjørd, soleiðis at planeringin og uppfyllingin heldur seg á egnum grundøki.
Ásetingin tekur atlit at viðurskiftum, sum kunnu gera seg galdandi, m.a. tá stórur hæddarmunur er á lendinum.
Vísast kann til Arbeiðseftirlitið í samband við spreinging.


text:
SSP er ein tvørfaklig samstarvsskipan millum fakbólkar, ið fáast við børn og ung. Endamálið er at savna, samskipa og fremja felags fyriskipanir, sum skulu fyribyrgja kriminaliteti og skaðandi atburði millum børn og ung.
Heitið, SSP, er ein stytting fyri høvuðspartarnar í SSP-samstarvinum, skúla, sosialar myndugleikar og løgreglu (politi).
SSP-arbeiðið kann býtast í trý stig, alt eftir hvørjum málbólki arbeitt verður við. Eitt alment stig, eitt serstakt stig og eitt einstaklingavent stig.
Alment
Arbeitt verður fyribyrgjandi fyri at menna hugburðin hjá øllum børnum og ungum, og fyri at menna førleikar teirra at taka rættar avgerðir.
Serstakt
Arbeitt verður málrættað við bólkum av børnum og ungum, sum sýna skaðandi ella kriminellan atburð.
Einstaklingar
Arbeitt verður við einstaklingum, sum hava framt lógarbrot og/ella hava álvarsligar trupulleikar at dragast við.
Skúlin er helst týdningarmesti pallurin í SSP-samstarvinum, og allir skúlar hava tilknýti til einSSP-lærara.
Uppgávan hjá SSP-læraranum er yvirskipað at arbeiða við trivnaði og fyribyrging áøllum floksstigum í einstaka skúlanum.
SSP-lærarin hevur ávíst tímatal hvørja viku, sum verður nýtt til SSP-arbeiði. Tímatalið verður ásett út frá støddini á skúlanum.
Uppgávurnar hjá SSP-læraranum eru:
- at taka lut á fundum í SSP-økisbólkinum og vera sambindingarlið millum skúlan og SSP-økisbólkin.
- at miðla vitan um SSP-samstarvið í økinum og um tiltøk/átøk til hinar lærararnar, næmingarnar og foreldrini.
- at vegleiða á skúlanum um tilfar og undirvísing í SSP-høpi.
- at fylgja væl við tí, sum fer fram millum næmingarnar á skúlanum.
- at ráðgeva starvsfelagum á skúlanum í einstaklingamálum.
- at samskipa SSP-átøk á skúlanum.
- at vera skrivari á fundum í økisbólkinum.


text:
Tøl, sum landstýrið í Grønlandi hevur biðið um frá kommunum, vísa, at 878 heimleys eru í Grønlandi.
Sambært KVF.fo er uppteljing gjørd í kommunum í Grønlandi at vita, hvussu nógv heimleys fólk eru í landinum, og tølini vísa, at tað eru 878 heimleys í Grønlandi.
Sara Olsvig, landsstýriskvinna í almannamálum hevur biðið kommunurnar koma við tølum um, hvussu nógv heimleys eru í teirra kommunum, eftir at landstingskvinnan, Aaja Chemnitz Larsen, hevur spurt landsstýriskvinnuna um málið.
Kringvarpið skrivar, at tað kann vera, at tølini ikki eru heilt neyv, tí tað kann vera ymiskt, hvussu kommunurnar meta um, hvørji eru heimleys.


text:
Tey lesandi á Setrinum hava seinastu dagarnar atkvøtt fyri einum umboði í stýrið hjá Setrinum. Tráin P. Nónklett varð valdur, og hann ætlar millum annað, at Setrið skal kanna sálarligu heilsuna hjá teimum lesandi.
– Eg stillaði upp við fleiri málum. Eg ætli mær millum annað at arbeiða fyri, at greiðir karmar eru fyri loyniligari talgildari eftirmeting av undirvísing, og at Setrið árliga skal gera eina innanhýsis kanning um sálarliga heilsu og trivnaðin hjá teimum lesandi.
Tað sigur Tráin Petursson Nónklett, ið er valdur sum umboð teirra lesandi í stýrið hjá Setrinum. Tað var rættiliga tætt ímillum Tráin, sum fekk 38 atkvøður og Ingilín Strøm, ið var næst á listanum, sum fekk 30 atkvøður.
Hvørt ár velja tey lesandi á Setrinum umboð í stýrið hjá Setrinum. Í ár buðu fimm seg fram til stýrisvalið. Undirtøkan fyri valinum var ikki stór, tí einans 11 prosent av teimum, ið høvdu valrætt, atkvøddu. Sum skilst er ein av orsøkinum til lítlu undirtøkuna helst, at nýggj tøknisskipan er sett í verk, og at nógv hava havt trupulleikar við at brúka nýggju skipanina.
Les eisini: Hesi stilla upp til stýrisvalið á Setrinum
Tráin sigur annars við Fjúrtanda, at hann eisini ætlar sær at arbeiða fyri at gera vart við, at politisku myndugleikarnir skulu raðfesta Setrið hægri.
– Umframt hetta vil eg vera við til at varpa ljós á, hvussu stóran týdning tað hevur, at politisku myndugleikarnir raðfesta Setrið í nógv størri mun, enn hvat gjørt verður í dag, sigur hann millum annað.
Tá ið avtornaði var sum nevnt tætt ímillum Tráin Petursson Nónklett ogIngilín Strøm, ið var næst á listanum, og Tráin heldur eisini, at tey lesandi eru alt ov illa umboðað í Setrinum, sum er. Hann heldur, tað hevði verið rættast, um tvey umboð vórðu vald fyri tey lesandi.
– Tey lesandi eru ikki nóg væl umboðað á Setrinum í løtuni. Undirvísarar hava tvey umboð í Stýrinum, meðan tey lesandi bert hava eitt. Her skal eisini havast í huga, at tað sjálvandi eru nógv fleiri lesandi á Setrinum enn starvsfólk. Tí hevði tað avgjørt verið upp á pláss, at Stýrið varð breiðkað og fekk tvey umboð fyri tey lesandi. Hetta er mær vitandi ein løgtingslóg, sum skal broytast, sigur nýggja umboðið hjá teimum lesandi á Setrinum. Hann leggur afturat, at hann fer at arbeiða tætt saman við Ráði teirra lesandi fyri at tryggja góða umboðan.
– Eg fari at arbeiða tætt saman við Ráði teirra lesandi, soleiðis at vit kunnu vera við til at skapa betri umstøður og trivna fyri okkum lesandi, sigur Tráin Petursson Nónklett at enda.


text:
Fagurserkur (serkaættin)
Beryx splendens Lowe, 1834
Stødd: Fagurserkur verður upp í 70 cm langur, men vanlig longd er um 25-40 cm.
Dýpi: Hann er úr 25 metrum niður á 1300 metrar, vanliga millum 300 m og 600 m. Óbúnir fiskar eru uppi í sjónum. Búnir fiskar eru við botnin, tó fara teir møguliga uppfrá um náttina.
Litur: Hann er fagurreyður um bakið, fjaðrarnar, oman á høvdinum og innankjafta. Hann er bleikari um síðurnar, við silvurliti, serliga um kápuna.
Teinar: R IV + 13-15; G IV + 26-29.
Lýsing: Fagurserkur hevur høgan og smalan kropp. Hann hevur eina ryggfjøður, eina gotfjøður, har fremri endi er beint undir aftara enda á ryggfjøðurini. Uggafjaðrarnar og búkfjaðrarnar røkka aftur áraka gotið. Strikan er lítið bogin yvir uggafjøðurini. Kropshæddin er 33-40% av standardlongdini.
Eyðkenni: Gotfjøðurin kemur fram undir aftara enda á ryggfjøðurini. Kropshæddin er lægri enn á reyðserki.
Týdningur: Fagurserkur verður ikki veiddur undir Føroyum. Aðrastaðni verður nakað veitt. Hann er góður matfiskur.
da: Pragt-beryx, en: Alfonsino, fr: Beryx long, ís: Fagurserkur, tý: Kaiserbarsch Südlicher
Útbreiðsla: Fagurserkur sløðist til Føroya og Íslands. Hann er vanligur í Eysturatlantshavinum, við Madeira, Kanariuoyggjarnar og Asoroyggjarnar, á Miðatlantsrygginum og á bankum og tindum í Atlantshavinum. Hann er úti fyri Spania, Portugal og suður til Marokko og Suðurafrika. Frá Maine suður í Meksikoflógvan. Hann er í Indiahavinum, í Kyrrahavinum og frá Japan til Avstralia.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Serkafiskar Beryciformes
Hesin hópurin hevur 7 ættir við 29 slektum og 144 sløgum.
Undir Føroyum eru 3 ættir, ið hava 3 slektir og 5 sløg:
Teir eru smalir og nakað hávaksnir fiskar.
Summir hava eina ryggfjøður, aðrir tvær, flestu við beinteinum í framparti av ryggfjaðrunum. Eina gotfjøður, ofta við beinteinum fremst, flestu við stórum, sýldum sterti. Serkafiskar eru djúpvatnsfiskar, silvurblankir, reydligir og brúnsvartir.


text:
Stakgreinalestur á Setrinum
Nú ber til at søkja um upptøku í stakgreinalestri á Setrinum
Skeiðini, sum boðin verða út, eru hesi:
Føroyamálsdeildin
• Den skønlitterære tekst: Fire parametre
• Máltøka M1/M2
• Økokritikkur
• Samfelagsmálvísindi
• Týðingarfrøði
• William Heinesen – yrkingar í samteksti
Søgu- og samfelagsdeildin
• Føroysk nýtíðarsøga
• Búskapur og samfelag
• Ritgerð I
• Nýtíðar heimssøga
• Háttalag II
• Arkivkunnleiki
• Ritgerð II
• Grundskeið í lóg
• Almennur etikkur
• Altjóða politikkur
• Institutión, organisatión og sosialar broytingar
• Smátjóðir í danska kongaríkinum
Talan er um gjaldsskeið, og fyritreytin fyri upptøku er, at umsøkjari lýkur upptøkukrøvini. Avmarkað pláss.
Sí nærri við at fara inn á leinkini niðanfyri:
Føroyskt
Grundskeið í lóg
Onnur stakskeið í lóg (master)
Hini skeiðini á Søgu- og samfelagsdeildini
Sí eisini kunning um stakgreinalestur á Námsvísindadeildini og Náttúruvísindadeildini.
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Eyðun Klakstein 25.01.2017 (19:25)
Steinprent fekk heiðursgávu landsins
Heiðursgáva landsins, sum er 75.000 krónur, varð í kvøld latið Steinprenti. Heiðursgávan verður latin onkrum, ið hevur virkað til frama fyri mentanarlig virði, sum hava týdning fyri føroyska mentan, list og mentanararv.
Steinprent er listaverkstaður, sum húsast í Østrøm bygninginum í Havn. Steinprent byrjaði sítt virksemi í 1999 í leigaðum hølum á Listasavninum, men í 2009 flutti verkstaðurin í Østrøm á Skálatrøð.
Steinprent hevur rúmlig høli, sum bæði kunnu brúkast til arbeiða við list í og at sýna verk fram. Steinprent verður javnan biðið um at skipa fyri framsýning bæði heima og burturi.
Jan Andersson og Fríða Matras Brekku, sum dríva Steinprent, tóku ímóti heiðursgávuni.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Allar útgávur hjá Námi eru ætlaðar undirvísingarverkinum.
Útgávurnar eru skipaðar sum heildir og fevna vanliga um grundbók, arbeiðsbók, læraravegleiðing og annað ískoyitstilfar. Umframt hetta er talgilt tilfar á Snar.
Grundsjónarmiðið er, at samlaða tilfarið skal røkka alt virkisøkið í lærugreinini og tryggja, at náms- og lesiætlanir eru fylgdar og øll krøv eru lokin.
Tá ein bókaheild verður sett í verk kanna leiðarin í bókatoyminum, ritstjórin og fakráðgevar námsætlanina og fáa til vega nýggjastu útgávur í lærugreinini úr grannalondum okkara.
Hugaroksfundur er fyri lærarar, ið hava undirvíst í lærugreinini í fleiri ár, og sum flest allir eisini hava lærugreinina sum linjufak.
Síðani fær ritstjórin endaligu ábyrgdina av útgávuni og í samráð við toymisleiðaran verður rithøvundur ella týðari settur at skriva tilfarið. Somuleiðis verður ein stuðulsbólkur av lærarum settur at viðgera, og í so stóran mun sum gjørligt royna tilfarið úti á skúlunum.
Ritstjórin hevur ábyrgdina av yrkisligari og málsligari viðgerð av handritinum og sniðgeving, myndprýðing, umbróting og prenting av bókini.
Í samstarvi við Snartoymið verður útgávan og ískoytistilfar til útgávuna lagt út á Snar.
Tá ið tilfarið er roynt eina tíð úti á skúlunum, verður útgávan endurskoðað og neyðugar broytingar gjørdar til endurútgávu.


text:
Samtyktir frá bygdarráðsfundinum tórsdagin 4. oktober 2018 kl. 17.30
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
Samtykt er at taka av tilboðið um ljós í skúlanum.
2.
Samtykt er at taka undir við sáttmálanum við Fjølrit.
3.
Samtykt er at taka leigu fyri lendir, sum Porkeris kommuna leigar út.
4.
Samtykt er at geva Landsverk loyvi til minireinsianlegg í Skørðunum.
5.
Samtykt er at stuðla Suðuroyar Sjónleikarafelag.
Samtykt er at stuðla dansifelagnum Jómsvíkingum.
6.
Kunnað bleiv um mál til hoyringar:
Heilsuhjálpara-, Heilsurøktara- og Pedagoghjálparaútbúgving.
Vælferðarpakki.
Danskur ríkisborgararættur.
Kunnað bleiv um skattainntøkur fyri september, kr 755.053,-
Porkeris Bygdarráð.


text:
Regin og Sára
Bókadeild Føroya Lærarafelags
- Síður: 116
- Útgávuár: 2006
- Upprunamál: føroyskt
- Innbinding: innbundin
- Rithøvundur: Heine Hestoy
Regin er 14 ár. Hann er raskur og dámar væl ítrótt. Alt kundi verið so gott , men tað er tað nú ikki. Pápin er sendur til Danmarkar at sita, tí hann hevur stolið, og hetta voldir Regini trupulleikar.
Tíbetur hittir hann Sáru. Eisini hon hevur sítt at dragast við, tí hon er blind. Sára er bæði djørv og glað. Regin og Sára verða góð, og saman eru tey sterk.
Regin egnir hvønn dag og í egningarskúrinum, og í egningarskúrinum eigur hann eitt sindru óvanligar, men sera trúgvar vinir.


text:
- Tíðindi, mentan og ítróttur
Arbeiðsóhapp á Bakkafrosti
Tak niður
Stutt fyri klokkan tvey seinnapartin 29. desember fekk løgreglan fráboðan um arbeiðsóhapp á Bakkafrosti á Glyrum. Andrias Petersen, virkisleiðari, upplýsir fyri Kringvarpinum, at eingin framleiðsla var, men at tey høvdu eftirlit við og umvældu maskinur og tól.
Ein maður gjørdist fastur, tá eitt transportband skuldi leggjast á aftur og meiddi seg so illa, at hann fyrst varð fluttur á Landssjúkrahúsið og síðani til Danmarkar dagin eftir.
Leivur Persson, stjóri á Arbeiðs- og brunaeftirlitinum, sigur, at tey hava verið á staðnum fríggjadagin. Nú gera tey neyðugu kanningarnar, áðrenn frágreiðing verður skrivað. Væntandi er tað arbeiðið liðugt um tvær vikur.
Løgreglan upplýsir somuleiðis, at tey eisini hava verið á Bakkafrosti og gjørt kanningar fyri at lýsa málið. Eisini tey skriva eina frágreiðing - henda skal eitt nú siga, um lógin um arbeiðsumhvørvið er brotin.


text:
Webcast: Fleiri fyrimunir við pensjónsuppsparing07-12-2010
Hvørja ferð tú rindar inn á pensjónskontu tína, tryggjar tú tíni ellisár fíggjarliga. Harumframt hevur tú rætt til at draga samlaða pensjónsinngjaldið av lønarinntøkuni í sjálvuppgávuni, soleiðis at skattagrundarlagið og harvið skatturin minkar
Freist fyri lønarbókingar og aðrar flytingar07-12-2010
Allar lønarbókingar og vanligar flytingar eiga at vera gjørdar í seinasta lagi 28. desember kl. 15.00.
5.000 kr. til Uganda Childcare06-12-2010
Við yvir 1.000 atkvøðum, tryggjaði Hans David Poulsen sær sigurin 2. sunnudag í advent, og vann 5.000 kr. til Uganda Childcare.
Adventskalendarin: B71 flest atkvøður29-11-2010
Við yvir 2.000 atkvøðum, sikraði B71 sær sigurin 1. sunnudag í advent, og vann 5.000 kr. til ítrottarútgerð til ungdómin hjá felagnum. Adventskalendarin heldur fram, og hesa vikuna kappast H71, Hóps, ALIVE og Uganda Childcare
Eykaaðalfundur í Eik Banka P/F25-11-2010
Innkallað verður nú til eykaaðalfundar í Eik Banka P/F. Fundurin verður hildin hósdagin 9. desember 2010 kl. 18.00 í høvuðssætinum hjá Eik Banka Føroya Yviri við Strond 2 í Havn


text:
Einki antibiotika ella leivdir av evnum móti laksalús var ávíst í føroyskum alifiski
vinna12-04-2018 - 13:16 - Jóanis Nielsen
Einki antibiotika ella leivdir av evnum móti laksalús var ávíst í føroyskum alifiski, og nøgdirnar av tungmetalum og lívrunnum eiturevnum vóru langt undir ásett mørk.
Samandráttur av úrslitum.
Yvirvøkan av føroyskum alifiski hevur ikki ávíst nakrar leivdir av heilivági ella onnur ólóglig evni í árinum frá 2001 - 2017. Sýni kannað fyri tungmetal vístu lág virði fyri kyksilvur, kadmium og blýggj. Nøgdin av lívrunnum evnum, so sum PCB og dioksin, var eisini lágt í øllum sýnum. Viðvíkjandi leivdum av antibiotika í livur og vødda, so vóru øll sýni negativ. Samlaða tali av sýnum í 2017 vóru 595. Ætlandi vera umleið 600 sýnir tikin í ár.
Summary of results.
The monitoring of the Faroese fish in aquaculture has not detected non-compliant result for medicines in the years 2001 - 2017. The samples from the control of trace elements contained low levels of mercury, cadmium and lead. The levels of organochlorine compounds were low in all samples. Concerning antibiotic substances, all samples were negative. In total 595 samples were analysed in 2017. The plan for this year is 600 samples.
Les meira
Slóðir til uppslag, frágreiðing og úrslit fyri heilivágsleivdir og onnur fremmand evni í alifiski 2017, síggjast her.
Vilt tú vita meira um hesar kanningar, so tosa við Bjørg Mikkelsen, matvørudeildin, tlf. 556455, ella send okkum ein teldupost hfs@hfs.fo.


text:
Dagfinn Olsen 09.08.2018 (20:35)
Heri dømir norðurlendsku úrmælingarnar
Føroyski altjóða dómarin Heri Dahl, er nú aftur farin út í heim at døma. Hesa ferð gongur leiðin til Svøríki, har NM 2018 fyri gonguløg hjá íslandsrossum verður hildið.
Síðani Heri Dahl fyri nøkrum árum síðani stóð próvroynd sum dómari á altjóða støði, eru avbjóðingarnar bara lagstar til, og at vera biðin sum dómari til NM má metast sum satt herðaklapp, og sonn viðurkenning, skrivar heimasíðan isross.com.
Tað hevur stóran týdning fyri føroyska ríðing at hava ein dómara við til tílíkar kappingar, kanska serliga í ár, har tað vegna serligar umstøður ikki er føroysk luttøka millum reiðfólkini.
Heri letur væl at umstøðunum í Margaretehof, har kappast verður. Men hann sigur tó, at nógvi hitin er ein avbjóðing, bæði fyri ross, reiðfólk, men eisini dómmarar. Tað eru 16 dómarar við til kappingina, fimm úr Íslandi, fýra úr Svøríki, tríggir úr Danmark, tveir úr Noregi og so ein úr Finnlandi og Føroyum. Heri skal døma í tí sum verður nevnt Sport, skrivar isross.com.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Aage Samuelsen
Týtt: Kajfinn Hammer
Viðmerking: Týddur í ár 2000.
1. Til Himmalin so mong sær ætla, hava hann sum mál,
men sig mær: Ert tú frelstur og er endurfødd tín sál?
:,:Um tú vilt møta Jesus, tá Hann kemur skýggjum á,
sum Nikodemus mátti – føðast tú av nýggjum má’!:,:
2. Tú finnur aldri portrið, sum til Staðin førir inn,
so leingi tú av hesum heimsins gudi gongur blind.
:,:Til Jesus mást tú koma, lata Hann alt gera nýtt,
so, tá Hann kemur, fult tilbúgvið stendur hjarta títt.:,:
3. At vera við í lovsangskórinum tú ynskir tær,
men hvussu er tað, er væl eingin broyting hend við tær?
:,:Har heima songurin skal ljóða hart sum fossadun,
og Jesus sjálvur leiðir sangin – tað ger allan mun!:,:
4. Har fyri flógvum kristnum atgongd strangt forboðin er,
í Himli suff og harmaljóð ei nakar meir framber!
:,:Tú finnur onga sjúku har og ongan heilivág,
frá Lambsins Trónu flýtur klár við heilsu Lívsins Á.:,:


text:
Vinarliga legg ein brævbjálva við 40 kr. oman á eskjuna
- ella flyt peningin á konto í Betri Banka
Reg.nr.: 9181
Konto nr.: 1403917
Peningurin verður brúktur til at rinda flutningin av eskjunum til móttakaran og til upplýsing um Christmas Child. Møguligt avlop fer til at stuðla annað vælgerandi arbeiði hjá Samaritan’s Purse.
Um onkur ynskir at stuðla Christmas Child í Føroyum, ber til at flyta pening á hesa konto í Betri Banka:
Reg.nr.: 9181 - Konto nr.: 1403917
Copyright © 2017 Christmas Child Føroyar


text:
Í samband við løgtingsvalið 1. september 2015 liggja vallistar yvir skrásettar veljarar til øll valstøð í Runavíkar kommunu frammi til alment eftirlit á kommunuskrivstovuni til og við 19. august 2015
Kæra um, at onkur ikki er komin á listan ella at onkur av órøttum er tikin við, skal beinanvegin skrivliga sendast býráðnum
Visir tað seg seinni, at feilir eru í listanum, soleiðis at ein ella fleiri persónar ikki eru komnir á henda, kann býráðið á fundi í seinasta lagi dagin fyri valið rætta tílíkar feilir


text:
Tað er vist nokk ein alvorlig diagnosa, sæð frá okkara vindeyga. Jona var ímillum okkum í 20 ár og vóru tað nøkur sera hendingarík og spennandi ár, saman við henni. Alt, við henni , breyt fra tí sokallaða “normala” ella almindiliga, hon hevði eina heilt aðra fatan av tingunum og tað kundi belasta tolsemi hjá okkum, sum ikki hava Down Syndrom (DS)i den grad. Men aftana eina tol-roynd, so haldi eg at vit øll hildu okkum vera ríkari enn aðrenn royndina. Eg og vit grublaðu ofta yvir, og eg geri tað enn, hvussu hon mundi hugsa, ella hvussu hon sá heimin. Nú eitt ár eftir at Jona er farin frá okkum, likamlig, tó ikki sálarliga, so eri eg farin at hugsa um og spyrja meg. Hvør var ikki normalur?,,,vit ella hon. Tú kanska heldur meg vera blivnan svakan, men eg loyvi mær í hesum hugsunarfrælsu tíðum at lufta tankan. Um vit siga at tað var hon sum hevði diagnosuna, tað hevði hon forrestin, men um vit siga at diagnosan segði, at tað var brek við henni, sum diagnosan eisini gjørdi, so má hon eisini hava sæð okkum ørvísi í mun til seg sjálva. Tí, tað vóru vit sum góvu henni diagnosu, ikki hon sum gav sær diagnosu. Hon segði fatkist onki um hetta sum vit hildu um hennara tilstand. Við ørðum orðum so høvdu vit eina slags diagnosu, í hennara verð, sum var: “Ikki! Down Syndrom” (IDS)og tað má vera ein avbjóðing so tað baskar eftir í, at liva ímillum fólk sum ikki hava DS, rokni eg bara við. Hugsa tær at ØLL vóru ørvísi enn tú...í ØLLUM. Hetta er ikki sum hjá okkum, at bara hon hevði DS, tí hjá henni høvdu ØLL “IKKI DS”. Tað kann kanska vendast til, at eg var í einari verð, har stórt sæð øll høvdu DS ella líknandi. Hvussu hevði eg trivist, hvussu hevði eg forklara teimum hvussu eg hevði tað? Hvussu skuldi eg greitt teimum frá at eitt eitur arbeiði, at rudda kamari, at fara í bað, busta tenn, at bussurin koyrir kl 14:07, at man kann ikki tøma ein Remuladu dunk á tallerkin til eina máltíð, ein kann ikki slappa av allan dagin, tað eru aðrir filmar til enn Pippi, Emil, at bumpini, á vegunum, eru ikki rutsjubanar og hvussu skuldi man fyngi alvoligiheitina fram í einum so vanligum sum at halda av fyri reyðum ljósið? Eg veit ikki, eg veit ikki, men eg kann bara ikki ímynda mær frustratiónirnar yvir at øll søgdu: Slappa av Rógvi!,,hatta er ikki so farligt! Jona hevði til dømis onki ímóti nøkrum menniskja, hon broyttist ikki, sum flest øll, sum ikki hava DS, av at ávísir persónar komu inn og hon hevði ongantíð fyngi innlit í tað bólkaarbeiði, sum er, slatur og baktal, men sum vit ofta kalla sosiala samverðu. Tað var bara ikki hon, men tað kundi fáa alla verðina at koppa og krajsa saman, um ein bók manglaði, aftana at hon hevði veri á umlættingarstovni við øllum 80 bókunum sum faktist var alt hennara samskifti við onnur, í bókunum stóðu nemliga myndafrásøgnir av øllum tí sum hon ikki dugdi at forklara øllum teimum, sum ikki høvdu DS. Man kundi vísa teimum eina kenslu sum ein mynd, í onkrari bók, beskrivaði, um hvussu øguligur reint faktist f.eks ein lækni sær út, við kitli, stetoskopi, pennum, masku o.a.l.
Tað kann man ikki forklara, tað má ein bók til at úttrykkja, fyri teimum sum ikki hava DS. Tað var ræðuligt! Ein skandala av aðrari planet og ONKI kundi troysta hana,,har var onki at gerða, Onki kundi fáa hennara fokus av hesum sakni og tað var bara eitt í øllum universinum sum kundi útlíkna ein slíkan skaða sum at hava mist sín máta at úttrykkja seg uppá: Bókin mátti avheintast! Um klokkan var 20, 22, 24, 02 .......Tað hevði Onki við klokkuna at gerða, Tað var sum hon spurdi: Klokkan?......hvat er tað? hetta galt lívi! Hetta galt sálarfrið og innvortis harmoni. Forestin......Hvat er tað í grundini, klokkan? Hatta brúka tey altíð, øll tey sum ikki hava DS, jamen, klokkan er ditt! ella jamen, klokkan er datt! Um eg so brúki alt mítt DS høvd ísenn, so finni eg ikki útav hvat hasi, IDS fólkini, snakka um, hatta sum tey kalla klokkan. Hvussu kann eitt so óintresant apparat sum eitur klokkan siga, nær eg skal eta ella nær eg skal sova, og enntá siga nei, taið eg havi stórsta saknin í verðini? Hava vit ikki fyngi frá skaparans hond, svongdina ella evnini at blíva linur,,tað má vera tað sum avgerð nær ein etur ella nær ein skal sova, og manglar man tað sum ein er best við á planetini, amboði at samskifta við onnur menniskju,,,so ferð man eftir tíð, óðansæð hvat og hvussu, men hatta fáa IDS’arnir ikki inní høvdi. Tey hyggja at klokkuni og læta hana avgerða nær ein etur ella nær ein svevur...Strævi! Bara ein lítl áminning til okkum sum ikki hava t.d. Down Syndrom! Um øll høvdu DS ella líknandi diagnosu, uttan eg ella tú, heldur tú ikki at vit ofta høvdu sett okkum niður á opnar gøtu og sagt stop, eg gangi ikki eitt fet aftrat saman við hesum ørvitisfiskunum, ella fari at rópa mitt í einum alvorligum fundi, ella at langt okkum niður í bíðirúminum har ein blóðroynd skal takast, ella lagt høvdi niður á borið taið onkur segði: Tú fært ikki meira remuladu fyrrenn tú hevur eti tað sum tú hevur, ella Nei,,Jona. KLOKKAN er so nógv vit kunnu ikki fara eftir bókini nú, bíða til í morgin.....ella, tú kanst seta næstu støðuna inn! 9 mars 2010 Rógvi Joensen


text:
Tíðindaskriv
21.12.2017 - 09:26
Mentan > Mentan > Konsertir
Nú byrjar at fyllast á plakatini hjá Okkara Voxbotn 2018. Tí í dag boða fyriskipararnir frá, at eisini Janus W. Mortensen og Jens Marni Hansen fara at framføra í Vágsbotni í summar. Og longu nú er greitt, at Nephew, Mike Perry, Gilli, Byrta, Hardinger Band, Swangah, Hamradun og Danny & The Veetos eisini verða millum nøvnini, sum fara á pall í Vágsbotni í 30. juni.
Janus W. Mortensen hevur hittað alt summar við lagnum “Mítt vakra Føroya land”, og er hetta fyrsti sangurin, sum Janus hevur givið út á føroyskum. Og tað er einki at ivast í, at fólk veruliga hava tikið sangin til sín. Janus hevur gjørt sangin saman við millum øðrum Jens Marna Hansen, sum eisini fer á pall saman við Janusi á Voxbotn 2018.
Í 2014 gav Janus fløguna “Breathing” úr, har serliga sangurin “I Can Hear You Heartbeat” gjørdist kendur og bleiv nógv spælur á føroysku útvarpsrásunum. Fyri kortum gav Janus sangin “Liva Her og Nú” út, sum eisini verður nógv spældur.
Forsølan til Okkara Voxbotn 2018 hevur gingið sera væl. Bara nøkur heilt fá atgongumerki eru eftir á summum sølustøðum og fyriskipararnir vænta tí, at Okkara Voxbotn 2018 verður útselt fyri jól.


text:
HM byrjar í dag
Fótbóltsnørdar gleði tykkum. Fyri framman standa 64 dystir komandi mánaðin. Vertstjóðin Russland tekur móti Saudi Arabia kl. 16.00 í dag.
Nú verður tað! Øll sum elska fótbólt, elska HM. Nú má alt setast til síðis, sum kann setast til síðis. Tí nú byrjar Heimsmeistaraheiti í Fótbólti. Verdensmesterskabet ella World Cup.
Minnast tit Maradona tá hann kysti tiltikna HM steypið í Mexico í 1986, minnast tit Baggio tá hann brendi straffi í HM finaluni í USA í 1994 og minnast tit Zidane tá hann skallaði Materazzi í bringuna í HM finaluni í Týsklandi í 2006?
Komandi mánaðin verða nýggj minnir skapt. VAR skipanin verður nýtt, so ivaleyst megnar ongin at endurtaka málið hjá Maradona móti Onglandi á sinni.
Norðlýsið ger nógv burturúr HM í Ruslandi. Altíð vælupplagdi Kristian Joensen er vertur í HM studio hjá Norðlýsinum. Karmarnir eru framúr í Betri.
Gløggi hyggjarin leggur merki til at Kristian er í Íslendsku landsliðsblusuni. Motus Sport er klædnaveitari. Íslendska landsliðsblusan og aðrar fáast til keyps í Motus Sport.
Skrá:
- 13 juni: HM studio við Jóan Paula Jacobsen - upptakt til bólkarnar VIð Jóan Paula Jacobsen
- 18 juni: HM studio við Agnar Fredriksen
- 20 juni: HM studio við Manna Høgnesen
- 22 juni: HM studio við Oddur Olsen
- 25 juni: HM studio við Hassadi Midjord
- 27 juni: HM studio við Hjalgrím - hyggja fram ímóti 1/8 finalunum
- 29 juni: HM studio við Lassin Isaksen - taka saman um bólkaspæli og dómara avrik
- 02 juli: HM studio við Niels Pauli Danielsen
- 05 juli: HM studio við Jón Kára í Brekkuni - hyggja fram ímóti kvartfinalunum
- 09 juli: HM studio við Niclas Niclasen - hyggja fram ímóti hálvfinalunum
- 14 juli: HM finalustudio við Jóan Paula Jacobsen - taka saman um HM 2018


text:
Les í egnum umhvørvi
Tiltakið "Les í egnum umhvørvi" í miðlahúsinum eydnaðist sera væl og tað vóru rímiliga nógv ung fólk, sum vóru komin í Miðlahúsið at hoyra um, hvat tey kunnu lesa á Fróðskaparsetri Føroya.
Kári á Rógvu bjóðaði vælkomin. Hann vísti á, at tað ikki altíð er ein fyrimunur hjá føroyingum at fara til Danmarkar at lesa, tí nógv donsk viðurskifti eru ikki so viðkomandi fyri okkum. Sjálvandi er tað eisini gott, at tey ungu fara uttanlands at lesa, men tað hevði verið betur um fleiri lósu í Føroyum, tí tey ungu skapa lív rundan um seg, flyta tey av landinum, er ta ein vanlagna fyri Føroyar. Vandi er fyri, at nógv flyta aftaná teimum og landið verður tað fátakari.
Bogi Hansen greiddi frá útbúgvingunum, sum byrja á Náttúruvísindadeildini aftaná summarfrítíðina. Hann hevði tvey livandi dømið við sær, tað vóru Høgni H. Debes og Øystein Patursson, sum báðir hava lisið á Náttúruvísindadeildini og nýliga hava vart sína Phd. ritgerð.
Randi Kúrberg greiddi frá, hvussu tað er at lesa á Føroyamálsdeildini. Hon er M.A. lesandi, og hon vísti á, at tað er ein stórur fyrimunur, at lesa á einum lítlum universiteti, tí sambandið millum lærarar og næmingar er tættari. Lærararnir hava tíð til tey lesandi, og undirvísingin er sera góð. Hon heldur, at hon hevur betri møguleikar at sleppa uttanlands á skeið, enn hon hevði havt, um hon læs á einum stórum universiteti.
So kom ein stór og bulkut kona á pallin, tað var Jákup Veyhe, sum "upptraðkaði" sum blondina, Jákup fekk øll at flenna at teimum "klóku" og teimum, sum ætla at blíva akademikarar.
Aftaná spældu Boys in a band, tað ljóðaði væl og var á tremur við orku. Vit fingu smoothies, frukt við sjokulátu og nachos afturvið. Alt í alt eitt gott og áhugavert kvøld, sum vónandi ger, at fleiri fara at søkja inn á Fróðskaparsetur Føroya í summar.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Kann mann búgva í Føroyum og fáa danskt SU?
Ja, tað kann mann. Mann kann búgva í Føroyum og fáa danskt SU, um mann er innskrivað/ur á einari SU-góðkendari útbúgving í Danmark.
Mann skal tó hava danskt CPR.nr, um mann skal móttaka SU. Um mann ikki hevur danskt CPR.nr. kann mann fylgja vegleiðingini frá SU-styrelsen niðanfyri.
Um føroyingar ikki hava eitt danskt CPR.nr., skulu studentarnir fylla eitt pappírsoyðublað til hægri útbúgvingar fyri 2013 út. Hetta er at finna á www.setur.fo/ASK. Framferðarhátturin hjá studentunum er síðani:
Teir senda útfylta oyðublaðið til útbúgvingarstaðið í Danmark. Tá útbúgvingarstaðið hevur móttikið oyðublaðið/umsóknina, fáa vit (SU-styrelsen) eitt CPR-nummer til vega hjá SKAT. Fyri at kunna tað, skal eitt kopi av passinum hjá tí lesandi vera lagt við.
SKAT gevur tí lesandi boð um tað nýggja CPR-nummarið. Tá CPR-nummarið er komið, setur tann lesandi seg í samband við útbúgvingarstaðið, sum viðger umsóknina um SU.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Leygardagin var stóra kappingin um at byggja LEGO robottar og gera uppskot um fyribyrging av veðurlagsbroytingunum. Junior Kids av Skála vunnu kappingina, og eru nú klár at fara í norðurlendska kapping, sum verður í Kongsberg í Noreg síðst í hesum mánaðinum. Hetta er annað árið á rað, at tey vinna føroysku kappingina. Í fjør gjørdust tey harafturat nr. 2 í Norðurlondum og fingu harvið møguleika at fara til Atlanta í USA at kappast. Har blivu tey nr. 50 av 81.
11.11.2008
Junior Kids vunnu FIRST LEGO League
- Kortlegging við dronum
- Viðv. næmingagjaldi
- Marmennilin
- Ruddingardagur leygardagin 12. mai
- Garðar í seyðahøgum standi
- Kunngerð um serstaka byggisamtykt fyri bygging av nýggjari kirkju á Glyvrum
- Ruddingardagar í Runavíkar kommunu
- Ársroknskapurin fyri 2017 góðkendur
- Innsavningin hjá IRF forskotin hesa vikuna
- Tjarnarvegur í Runavík stongdur vegna vegarbeiði
- Flaggdagsrøðan í Runavík 2018
- Flaggdagshaldið sent beinleiðis á R7
- Løgmaður heldur røðu á flaggdagshaldinum í Runavík
- Ragnar verður rakstrarleiðari
- Listaverkætlan í Elduvík
- Undirstøða
- Flaggdagshald – umframt ódnartøk og steypadyst
- Áheitan frá IRF um at øll húsarhald fáa sær ruskstativ
- Mentanarvikan fer av bakkastokki sunnudagin 22. apríl
- Fyrilestur um marknaðarførðslu á netinum í Bókasavninum við Løkin


text:
Hjartabarnið
Hjartabarnið er áhugabólkur fyri foreldur og avvarðandi hjá hjartabørnum. Bólkurin er ein partur av Hjartafelagnum í Føroyum og varð stovnaður í november 2008.
Vit skipa fyri tiltøkum, har til ber at hitta onnur hjartabørn og avvarðandi at hjartabørnum. Vit miðja eftir, at tiltøkini eru upplýsandi, viðkomandi og hugnalig. Vit hava eitt nú skipað fyri tunnusláing, rørsludegi, foreldrakvøld við sálarfrøðingi o.a.m.
Hevur barn tykkara hjartafeil, skal tað skurðviðgerast og eru tit ótrygg við støðuna, ella hava tit spurningar ella bert hug at tosa við onnur í líknandi støðu sum tit, ber til at seta tykkum í samband við okkum í telduposti til hjartafelagid@gmail.com ella á Facebook.
Hjartabarnið hevur egna Facebook síðu https://www.facebook.com/Hjartabarnid
Haldið tykkum ikki aftur - Hjartabarnið er tykkara áhugabólkur.


text:
Soleiðis! Fyrsta vikan við Monu og Skín’17 er farin afturum bak.
Til tykkum, sum hava lisið við, vita at hvør vika hevur eitt evni, sum høvuðsfokus verður sett á. Hesa vikuna skuldu vit finna okkara fjalda eginleika/r.
Hetta fekk av álvara sett tankarnir í gongd. Sum Mona sigur, so er hetta nakað ið vit hugsa alt ov lítið um. Vit hugsa kanska ofta, at vit kundu hugsað okkum at verði so og so, men gera ov lítið fyri at møta okkara ynskjum. Vit fingu boð um at skriva ein ella helst fleiri eginleikar niður á pappír, sum vit ynskja at arbeiða uppá at finna ella kanska finna fram aftur. Vit hava jú nógvar eginleikar, sum vit hava goymt burtur. Sum børn, eru vit so frí, men sum árini ganga, eru nógvir eginleikar, sum fella burtur. Hetta kann koma av at vit hava fokus á øðrum tingum, men kann eisini verða tí at fólk rundan um okkum, kanska ikki hava stuðlað hesum eginleikanum.
Ein eginleika, sum eg kundi hugsað mær at funnið fram er, at læra at verða meira opin og leggja minni í hvat onnur halda. Ikki tí at eg ikki vil leggja í hvat onnur halda, men ofta gerst hetta ein forðing, sum ikki er til stóran gagn.
Hesa vikuna fingu vit tveir ljóðfílar, sum vit skuldu lurta eftir ímeðan vit gingu ein túr. Eg var tann fyrsta túrin seinasta mánadag. Tað piss regnaði, men áhh sum tað var lekkurt at koma út aftur at renna/ganga. Hóast eg var vát inná bein, tá eg kom heim, so gjørdi tað ikki petti. Eg kom avstað og tað var soooo deiligt! Ímeðan hevði eg Monu í oyrunum, har hon millum annað fortaldi um, at tá vit hava keðiligar tankar um onkran ella vit irriterast inná onkran, er tað ofta tí tey kanska hava ein eginleika, ið vit sakna í okkum sjálvum. Tit kenna til tað ha?
Áhh helle eg kann gerast ørg inná allar hesar flottu ungu mammurnar, har kilo’ini rapla av teimum aftaná tær hava átt! Haha.. hví irriterar hetta meg? Jú, tað er bara tí eg eri øvundsjúk, inná at kilo’ini rapla av teimum og ikki mær. So tá eg eri ørg inná tær, so er tað onki við tær at gera, men heldur ein trupulleiki eg havi við mær sjálvari. Tað er ein lætti at verða meira tilvitað um, hví og hvussu okkara tankar roksa runt við okkum.
Útyvir ljóðfílarnar, so hava vit eisini skulu gjørt venjingar, sum vit hava fingið á sjónbandi frá Monu. Venjingarnar eru tiknar niður á eitt støði, har øll kunnu verða við. Soo lekkurt at koma í gongd aftur, og helst at merkja at ein er ein partur av einum felagsskapi, har øll arbeiða fram ímóti sama máli. Eisini ger Mona eyka venjingar, tillaga til tær mammurnar sum eru við, so vit verða ordiliga forkelaðar.
Eg kann líka so væl verða erlig og siga at hendan vikan hevur haft sínar upp og niðurtúrar. Hjá einum sukurgrísi sum mær, er tað sera torført at sleppa tí søta. Vit “sleppa” nú at eta okkurt søtt, 1-2 ferðir um vikuna. So tá eg hevði føðingardag mikudagin, tók eg so avgjørt av hesum møguleikanum. Tað er heldur ikki meiningin, at lívið skal verða súrt. Hetta er heldur ikki ein kurur, men heldur eitt fitt spark í afturpartin, sum skal fáa okkum at lata upp fyri teimum jaligu hurðunum, sum koma at fáa tað bestu síðuna fram úr okkum. Og ein hurð ti júst hetta, er ein sunnur lívstílur.
Men ja, stórsta avbjóðingin hesa vikuna hevur avgjørt verið kosturin. Eg kenni eitt sindur meira yvirskot nú og gleði meg at koma í gongd við at gera sunnari uppskriftir. Eg gjørdi okkurt lekkurt í vikuskiftinum, sum tit kunnu gleða tykkum at síggja á SukurSøtt hesa vikuna.
Eg havi mót uppá at hendan vikan skal gerast enn betur. Tað er bara at koma útum hurðina, so er sloppið. Hevur tú eisini gjørt okkurt gott fyri teg sjálva í seinastuni? Tú hevur uppiborið tað, og tað fer at speglast aftur í øllum hinum tú eisini gert.
Er kanska onkur her, sum eisini er við í SKÍN’17? Um so er, hvussu hevur tín vika verið?
M&K


text:
Stýrið
fyri Skálafjararsamstarvið hevur á fundi 10. november 2015 tikið avgerð
um at fremja broytingar í virkseminum hjá Økistænastuni.
Talan er
um, at virksemið á Sambýlinum á Skála verður flutt til Sjóvarlon á
Strondum, og at virksemið á Heiminum á Mýrunum, Runavík verður flutt á
Eysturoyar Røktar-og ellisheim.
Hóast Sambýlið á Skála og Heimið á
Mýrunum hava tænt sínum endamáli, so ásannar stýrið, at talan er um
tveir gamlar og ótíðarhóskandi bygningar, meðan Eysturoyar Røktar-og
ellisheim og Sjóvarlon eru nýggjari og nútímans bygningar, og at
umstøðurnar bæði hjá búfólki og starvsfólki, sostatt koma at gerast
munandi betri at búleikast og virka undir.
Tá talan er um pláss
til borgarar, ið eru minnisveikir, ásannar stýrið týdningin av, at hesi
pláss verða varðveitt og verða tí 8 "vanlig” pláss á Eysturoyar
Røktar-og ellisheimi at nýta til endamálið.
Eftir, at nevnda
tillaging er framd, verður talan um 3 bygningar – ávikavíst á Toftum,
Runavík og Strondum, við tilsamans 96 búðplássum.
Við at fremja
nevndu broytingar, gerast fíggjarligu fortreytirnar hjá Økistænastuni
hjá Skálafjarðarsamstarvinum munandi betri til at bøta um tilboðini til
heimabúgvandi og seta inn við fleiri átøkum enn í dag.
Hetta er fult í
samljóði við Løgtingslógina um heimatænastu, eldrarøkt v.m. sum, m.a.
leggur dent á,at skapa møguleikar hjá okkara borgarum at kunna búgva í
egnum heimi sum longst.
Runavík, tann 11.11.2015
Skálafjarðarsamstarvið


text:
Orð: H.A. Tandberg
Týtt: Torkil Beder
1. O, Harri, hvønn skulu vit fara til?
Tú hevur hitt æviga lívið!
Og syndara vinur tú vera vil,
sjálvt lívsblóð títt varð okkum givið!
Hvør fátæk og oyðin og tóm var vár fold,
varð orð títt ei latið í mannahold!
Tað sál vára lyftir frá foldarleið
upp móti teim ævigu hæddum.
2. O, Harri, hvønn skulu vit fara til,
tá sorgirnar hjarta várt møða,
og als eingin vinur veit ráð og skil,
sum hjartasár megna at grøða?
Hvør sælt er hjá tær finna føvning ein,
sum uggar várt hjarta og grøðir várt mein!
Í forðum tú talaði veldisorð títt,
og stormar og aldur teg lýða.
3. Tá lívskvøldið kemur, og sól fer í kav,
og ævinnar klokkur tá kalla,
í deyðans sigling um náttsvarta hav,
at hvørjum skal eg meg tá halla?
Til Jesus eg leiti við sál og ond,
sum barn eg meg leggi í frelsarans hond.
Í deyðskuggans dali hann legði mær leið,
so lívið við honum eg vinni.


text:
Niels Petersen
28.06.2016 - 18:06
Mentan > Mentan > Konsertir
Ein óvanlig samanseting av ljóðførum er tað, ið eyðkennir Trio Ovis, sum í hesari vikuni hevur seks konsertir við norðurlenskum tónleiki kring landið.
Trio Ovis varð stovnað í fjør summar, og er samansett av ljóðførum: trumpet, trombon og saxofon. Hetta er kanska einasta samanseting av hesum slag í heiminum.
Tað serstaka við Trio Ovis er blandingin av træblásara og messingljóðførum. Við hesari nýggju samanseting ber til at finna fram til nýggj ljóð, og arbeiðir trioin við at finna síni egnu livandi ljómaløg. Áhoyrarin kann tí vænta at fáa eina heilt øðrvísi uppliving.
Trio Ovis byrjaði á Jydske Musikkonservatorium í Aarhus, tá íð tríggir tónleikarar vildu finna nýggjar leiðir innanfyri klassiska kamartónleikin.
Tær, ið manna Trio Ovis eru: Kristina Thede Johansen, úr Hoyvík, á saksofon, Maria Wang Reinert, úr Kaldbak, á trombon og Sofie Brems Sørensen , úr Viborg, á trumpet. Meginparturin av Trio Ovis er sostatt úr Føroyum (Kristina og Maria) og er tað tí einki løgið at trioin hevur fingið júst navnið Trio Ovis.
Ovis er latín og merkir seyður.
Summartónar
Í fjør varð Trio Ovis boðið at spæla til Summartónar 2016, og hava tær, í tí sambandi, tríggjar konsertir.
Í sambandi við at Summartónar hevur 25 ára hátíðarhald í ár, varð avgjørt, at allar konsertir skuldu innihalda føroyskan tónleik. Til hesar konsertirnar hava tær fingið fýra tónaskøld at smíða nýggj stykki, umframt tríggjar tónasmiðir at útseta eldri verk hjá teimum til samansetingina.
Verk hjá Arnold Ludvig, Heðin Ziska Davidsen, Kim Kristensen umframt Sámal Jákup Jakobsen verða frumframførd. Harafturat verða útsetingarnar av verkum hjá Atla K. Petersen, Kára Bæk og Kristian Blak frumframførd.
Kirkjukonsertir
Til kirkjukonsertirnar er skráin ein onnur. Trio Ovis leggur stóran dent á at spæla norðurlenskan tónleik, ið sæst á skránni, sum er samansett av kendari klassiskum verkum hjá Edvard Grieg, Carl Nielsen, H. J. Højgaard, O. Waagstein, Elin Brimheim Heinesen og so framvegis.
Av tí at talan ikki er um eina siðabundna samanseting av ljóðførum, hava limirnir í trioini sjálvir útsett flestu stykkini til hesar konsertirnar.
Les meira um bólkin og skránna á heimasíðu bólksins, her.


text:
Sverri Egholm
23.12.2016 - 10:24
Tíðindi > Uttanlands - Yvirgangur
Anis Amri, sum við lastbili rendi inn í ein jólamarkna í Berlin mánadagin, dripin í Milano. Tað skrivar Reuters.
Hesar upplýsingar vátta almennu myndugleikarnir í Italia eisini.
Hendingin fór fram um trýtíðina í nátt, tá Amri varð steðgaðu í einum eftirliti framt av løgregluni í Sesto San Giovanni, sum liggur beint uttanfyri Milano.
Hann skal hava tikið revolvara fram og rópt “Allahu akbar” og skotið eftir løgregluni. Eftir hetta skjeyt løgreglan eisini og 24 ára gamli gerningsmaðurin doyði av løstinum.
Tveir løgreglumenn komu til skaða í skotbardaganum, men teir eru ikki í lívsvanda.


text:
Síðan 2008 hevur Mentamálaráðið arbeitt við at fáa til vega nýggjar og tíðarhóskandi námsætlanir og próvtalsstiga til føroyska skúlaverkið. Royndir lærarar í fólka-, vinnu- og miðnámsskúlunum hava orðað uppskot til nýggjar námsætlanir, sum síðan eru ritstjórnaðar í Mentamálaráðnum.
Nýggjar námsætlanir og próvtalsstigi eru sett í gildi fyri fólkaskúlan frá skúlaársbyrjan 2011 og verða sett í gildi fyri miðnámsskúlarnar og yrkisútbúgvingarnar frá august 2013.
Hvat er ein námsætlan?
Allar lærugreinar í skúlanum hava eina námsætlan. Í námsætlanini stendur, hvat endamálið og innihaldið í lærugreininini er. Námsætlanin sigur eisini nakað um, hví vit undirvísa í teirri ávísu lærugreinini, hvussu nógvar tímar, undirvíst verður, hvussu eftirmett verður, og hvussu farið verður til próvtøku.
Námsætlanin er fyrst og fremst ætlað sum grundarlag undir undirvísingini í lærugreinini. Námsætlanin skal harumframt geva rúmar ræsur fyri fjølbroytni í undirvísingini, samstundis sum lærarar og næmingar hava greið mál at arbeiða fram ímóti, so at næmingarnir kunnu menna sínar førleikar so væl sum til ber.
Námsætlanin er sostatt karmur og hent amboð hjá bæði lærara, næmingi og foreldrum at stimbra fakligu, kreativu og sosialu menningina hjá einstaka næminginum.
Førleikar og mál
Í námsætlanunum er stórur dentur lagdur á at lýsa týdningin, sum støðisførleikar hava fyri menning og læring. Støðisførleikarnir í námsætlanunum eru: at virða, at samskifta, at kanna og at skapa. Hetta eru grundleggjandi førleikar, sum næmingurin hevur ognað sær í uppalingini, og sum verða mentir í øllum lærugreinum. Samstundis eru teir støðið undir fakligu førleikunum, ið næmingurin ognar sær í skúlanum.
Høvuðstátturin í námsætlanini er kjarnaøkini og førleikamálini. Meðan kjarnaøkini siga frá teimum fakligu evnum, sum undirvísingin snýr seg um, siga førleikamálini, hvat næmingurin dugir eftir lokna undirvísing.
Samstarv og ávirkan
Lógin sigur, at næmingurin skal vita, hví lærarin velur ein ávísan undirvísingarhátt. Lærari og næmingur skulu umrøða og semjast um, hvat best er at gera og hvussu, so at næmingurin fær ávirkan á undirvísingina og á egna læring. Lærarin leggur undirvísingina í lærugreinini til rættis við støði í námsætlanini.
Við nýggju námsætlanunum hava bæði næmingar og foreldur góðan møguleika at kunna seg um tey mál, sum sett verða í námsætlanunum, og sum eru grundarlag undir undirvísingini. Á henda hátt verður miðað ímóti, at ávirkan næmingsins á egna læring verður stimbrað og ment.
Felags bygnaður
Allar námsætlanir hava ein felags bygnað, og dentur hevur verið lagdur á at orða námsætlanirnar so greiðar og á so vanligum máli sum gjørligt, so at tey, ið varða av skúlanum, foreldur, skúlastýri og kommunustýri, betur kunnu skilja endamál og innihald.
Nýggjur próvtalsstigi
Í nógv ár hava vit brúkt tann sonevnda 13-talsstigan, tá ið próvtøl hava verið givin. Frá verandi skúlaári verður hetta broytt so, at teir næmingar, sum fara í 8. flokk í 2011 og taka 9. floksprógv á sumri 2013, fáa próvtøl sambært nýggja próvtalsstiganum, sum samsvarar við altjóða ECTS-stigan.
Próvtølini í nýggja próvtalsstiganum eru sjey í tali. Tá ið próvtøl verða givin, verða tey beinleiðis borin saman við tey førleikamál, sum eru sett í námsætlanini. Próvtølini siga frá, í hvønn mun næmingurin hevur rokkið teimum ásettu førleikamálunum. Megnar næmingurin øll førleikamálini í námsætlanini, fær hann hægsta próvtal.
Próvtølini í nýggja próvtalsstiganum
· 12: fyri framúr gott avrik
· 10: fyri sera gott avrik
· 7: fyri gott avrik
· 4: fyri hampiligt avrik
· 02: fyri toluligt avrik, sum kann verða góðtikið
· 00: fyri ikki nøktandi avrik
· -3: fyri heilt vánaligt avrik
Kunning
Í sambandi við at nýggjar námsætlanir og nýggjur próvtalsstigi verða sett í gildi, verður farið undir at kunna og vegleiða lærarum og skúlaleiðslum um, hvussu námsætlanir og próvtalsstigi eru ætlað at verða nýtt í verki.


text:
Nógvar smyrsl- og røktarvørur innihalda evni, ið kunnu vera ótespilig at koma í hóslag við, t.d. haldevni, anga, litevni og onnur kemisk evni, ið kunnu elva til ovurviðkvæmi, og sum kunnu dálka umhvørvið
Dálkandi kemisku evnini finnast í púra vanligum røktarvørum, t.d. tannkremi, sjampo, handsápu og kremi, umframt í make-up, smyrsli til børn og í tatoveringum.
Haldevnir og angi (parfuma) eru vanligasta orsøkin til ovurviðkvæmi. Tí eiga fólk við ovurviðkvæmi at royna at halda seg burtur frá hesum evnum.
Keyp umhvørvismerkt smyrsl, sí her
Umhvørvismerkini gera tað lætt og skjótt at finna umhvørvisvinarliga smyrsl. Les meira um umhvørvismerkir her. Tá ein vøra er merkt við Blómuni ella Svananum, er tað trygd fyri:
Óbrukt smyrsl og leivdir av smyrsli skulu burturbeinast sum serliga dálkandi burturkast. Tóm íløt, sum smyrsl hevur verið í, skulu tó burturbeinast saman við vanliga húsarhaldsburturkastinum.
Les meira um burturbeining av burturkasti her.
Les vørulýsingina og lat vera við at keypa vørur, um tað ikki ber til at fáa greiðar upplýsingar um vøruna.
Vel vørur uttan anga, tá til ber.
Avmarka nýtsluna av kremi o.ø. vakurleikavørum mest møguligt, um tú ert við barn ella gevur bróst.
At vøran er millum tær minst umhvørvistyngjandi av sínum slag,
At atlit eru tikin at tínari heilsu,
At góðskan er góð.
Miljøstyrelsen.dk Tips om makeup og rensemidler
Forbrugerkemi.dk Ráð um make-up


text:
Í samband við at nýggju barnagarðs- og vøggustovurnar í Náttúrubarnagarðinum Sóljuhjarta eru tikinar í brúk, verður skipað fyri almennari móttøku mánadagin 22. august kl. 16.00 – 18.00, har øll eru hjartaliga vælkomin.
Fyrsti helmingurin av Náttúrubarnagarðurin Sóljuhjarta í Søldarfirði varð tikin í brúk í 2010, við tveimum barnagarðsstovum. Nú seinni helmingurin er liðugt inrættaður og tikin í brúk við tveimum stovum afturat og stórum felagshølum er pláss fyri 72 børnum á stovninum.
Við hesi útbyggingini, umframt og vøggustovuni í Søldarfjarðar skúla tryggjar Náttúrbarnagarðurin Sóljuhjarta, at kommunala barnaansingin kann veita tilboð til økta barnatalið í kommununi.
Tað er Búsetur sum hevur verið høvuðsarbeiðstakari fyri byggingini av stovninum.


text:
Hesi árini við iTunes havi eg av og á kaga inn á "Top 25 Most Played" playlistan, til tess at kanna eftir hvørjir sangir og plátur hava fingið flestu spælingarnar. Hesin topp 25 playlistin er tó stagneraður í seinastuni, tvs. aftaná eg fekk mær Spotify. Tað sær út til at talgilda monopolið hjá iTunes í míni virtuellu lurting er ein farin tíð. Av tí sama hugsaði eg at siga nøkur orð um tær pláturnar, ið hóast alt fingu sangir umboðaðar á mínum iTunes "Topp 25 Mest Spældu".
Núverandi iTunes savnið var etablerað á veturi í 2009, so listin fevnir um seinastu 5-6 árini. Útgávurnar eru umrøddar eftir hvussu ovarlaga mest spældi sangurin liggur á listanum:
Eri ikki kløkkur av at henda liggur ovast. Mest spælda lagið í mínum iTunes er byrjunarlagið "She Found Now". Havi dyrkað undurfagra shoegaze larmin hjá My Bloody Valentine í eini 15 ár, og tá comeback plátan MBV brádliga gjørdist tøk á heimasíðuni hjá bólkinum í februar 2013, var eg skjótur at keypa hana talgilt niður á iTunes. Havi trálurtað hana næstan líka síðani, og hon er framvegis fantastiska góð. MBV hevur 6 sangir umboðaðar á Topp 25 listanum.
Tað var eitt øgiligt uppstandilsi, tá henda plátan brádliga sníkti seg ókeypis inn á iTunes download listarnar hjá øllum iTunes brúkarum í heiminum. U2 og Apple samstarvaðu um henda, fyri mong, átroðkandi útgávuháttin, og tíverri stjól útgávuhátturin uppmerksemið frá tónleikinum á plátuni. Well, mær dámar hana væl, hóast hon eins og tríggjar tær seinastu U2 pláturnar ljóðar eitt sindur MOR (middle of the road) í støðum. Havi annars ummælt Songs of Innocence her. U2 eru á konsertferð í samband við útgávuna, og konsertirnar fáa ræðuliga góð ummæli. Man burdi farið. Útgávan hevur bert 1 sang umboðaðan á listanum, men havandi í huga at tað er minni enn eitt ár síðani hon kom út, er tað sigandi at hesin sangurin longu hevur sníkt seg upp á 2. pláss.
Heldur ikki kløkkur her. 2013 var eitt gott comeback ár. Random Access Memories var millum tær heilt góðu, ja kanska tann besta yvirhøvur tað árið. Í mun til MBV hevði hendan útgávan eina drúgva og væl orkestreraða PR tilgongd uppundir útgávuna. Brot úr "Get Lucky" dagaðu undan, síðani kom allur sangurin, og so var øll plátan tøk og avdúkaði seg um eitt bergtakandi verk. Ein av bestu popp útgávunum í mong ár, har Daft Punk í mun til undanfarnu útgávurnar leita sær aftur í tíðina. Til disco bylgjuna og hi-fi studio poppin frá 70'unum og 80'unum, og bjóða alt fram í einum ómetaliga vælljóðandi og dagførdum hami. Liðið av tónleikarum og samstarvarum á plátuni er eisini eitt who's who av garvaðum studio rottum, ið hava sett síni fingramerki á manga klassiska poppútgávu millum ár og dag. Random Access Memories hevur 4 sangir umboðaðar á listanum.
Eg var hugtikin frá fyrstu stund eg hoyrdi hesa útgávuna, og tað vóru mong onnur eisini. Fyrstu ferð eg lurtaði eftir henni var hon faktiskt likin áðrenn útgávutíð, og meðan eg lurtaði kókaði eg mær the í einum lekandi ketli. Hetta elvdi til eina lítla hugleiðing um lekar á Facebook. Lekar hava týdning. Sum Leonard Cohen syngur: "...there is a crack in everything, that's how the light gets in". Aftaná spartansku og hugfangandi debutina For Emma, Forever Ago frá 2009 var øllum greitt, at Justin Vernon hevði evnini, men at tað skuldi realiserast so stórbært og gjøgnumført sum her, tað kom eitt sindur óvart á. Bon Iver er ein solid og vøkur pláta frá byrjan til enda, og tí undrar tað meg ikki at hon hevur 5 sangir umboðaðar á listanum.
Suicide: Suicide (1977)
Hendan er eitt sindur ein odd one out á listanum, men tó eisini ein, ið eg havi dyrkað nógv. Synth punk duo'in Suicide eru ein søga fyri seg, og tað er sjálvnevnda debutin frá 1977 eisini. Alan Vega syngur, teskar, stynjar og rópar sum eitt slag av spøkilsis-Elvis (Elvis frá helviti), og Martin Rev veitir hypnotiskar og marrukendar synth og rútmuboks dronar. Tað er minimalistiskt og punkut, men gamalt blues, rock'n'roll og 50'ara balladur lúra eisini millum rillurnar. Í 2010 vóru vit á konsert hjá Suicide á Statens Museum for Kunst í Keypmannahavn. Teir framførdu alla debutplátuna í raðfylgju á konsertini. Hóast røddin hjá Vega hevði førkað seg frá spøkilsis-Elvis til okkurt slag av harkandi og rópandi post-Tom Waits græli, og synth ljóðini hjá Rev vóru nærum industrial í skittleika, so var tað rætt og slætt ein ógloymandi konsert. Suicide hevur 1 sang umboðaðan á listanum.
Eisini ein bólkur, ið eg havi dyrkað nógv millum ár og dag, ja í skjótt 20 ár tilsamans. Tað er altíð ein stórhending, tá Radiohead geva nýggja plátu út, og seinast hetta hendi var í februar 2011, tá áttanda Radiohead plátan var útgivin. Hon kom rættiliga brádliga út, og minti sostatt í útgávuhátti eitt sindur um tað undanfarnu, In Rainbows frá 2007. Hesuferð var prísurin tó ásettur frammanundan. The King of Limbs er eitt slag av tematisering av tí stuttlivaða, tí transparenta og tí stokkuta. Hetta endurspeglaðist í special edition av plátuni, ið var prenta á avíspapír. Plátan hevur fleiri góðar sangir, og er sum so ein góð Radiohead útgáva, men hon telist ikki millum tær allarbestu hjá bólkinum. Sum mín vinur Per Ingvaldur plagar at taka til: live útgávan The King of Limbs: Live from the Basement er minst líka góð sum studioútgávan. The King of Limbs hevur 4 sangir umboðaðar á listanum (man er vælsagtans fjeppari).
Sum áður nevnt var 2013 eitt gott comeback ár. Hetta gjørdi seg eisini galdandi fyri skotsku elektronisku duo'ina Boards of Canada, ið komu aftur í aftur aftaná átta ára útgávutøgn. Gleðiligt er at staðfesta, at Tomorrow's Harvest stendur mát við eldru útgávurnar hjá bólkinum, har serliga Music Has The Right To Children (1998) og Geogaddi (2002) skara framúr sum varðar innan IDM/electronica. Boards of Canada hava ikki mist tevið fyri sterkum elektroniskum ljóðmyndum. Ein farri av vintage horror synth soundtrackum a la John Carpenter hómast í krókunum, og hetta er ikki ein útgáva, ið sleppur sínum taki í tær við bræið. Tú vendir aftur til hana hóast steðgir av og á. Útgávan hevur 2 sangir umboðaðar á listanum.
Vit verða verandi í elektroniska soundtrack heiminum. Wendy Carlos við tónleiki frá klassiska Kubrick sci-fi filminum A Clockwork Orange. Eisini eitt sindur av einum outsidara á listanum. Stuttligt. Fyrr í ár fann eg eina LP við offisiella soundtrackinum á einum loppumarknaði í París, men akkurát hendan upptøkan stavar frá einum bootleg, ið eg havi funnið á netinum einaferð. Wendy Carlos's Complete Original Score. Soundtrackið er fyri ein stóran part elektroniskar Moog tulkingar av klassiskum verkum hjá Beethoven o.ø.. Hóskar sera væl til dekadent futuristiska og dystopiska huglagið í filminum, og roynist eisini væl sum lurtitilfar burturav. Wendy Carlos er ein søga fyri seg. Hon æt upprunaliga Walter Carlos og var maður. Einaferð í tíðini broytti hon kyn. Útgávan hevur 1 lag umboðað á listanum.
Um man skal almannakunngera sínar "Top 25 most played", so er tað í lagi at ein føroysk útgáva sleppur uppí part. Og skal ein føroysk útgáva sleppa uppí part, ja so er tað í lagi um tað er hendan. Hvat skal man siga. Judy & Óli við Vónir. Ein av mínum yndis yvirhøvur, úti sum heima. Eg var í útvarpinum og prátaði við Eir Nolsøe um Vónir í fjør. Samrøðan liggur á heimasíðuni hjá Kringvarpinum, og tað ber til at lurta eftir henni. Eisini er ein Facebook bólkur dedikeraður til útgávuna. Vónir hevur 1 sang umboðaðan á listanum.
---
Hatta var so tað. Útgávurnar á mínum iTunes "topp 25 mest spældu". Onkur nøvn tala við síni fráveru, t.d. Bob Dylan. Har er mín umbering, at hann hevur givið so nógv út, og eg lurti breitt eftir samlaða verkinum. Tað er sjáldan, at ein einstøk útgáva fær psyko nógvar spælingar. Helst ger hetta seg galdandi fyri onkur onnur nøvn eisini.
Annars elvir listin ikki til stórvegis bilsni, men tað er helst í lagi við tí. Tað skuldi gjarna ikki komið óvart á, at lurtivanarnir hjá einum samsvara nøkunlunda við tað ein heldur seg dáma. Royni gamaní at billa mær inn, at eg havi breiðan smak og lurti breitt, og tað geri eg kanska eisini í ávísan mun. Alíkavæl eru tað teir solidu kenningarnir og favorittarnir, ið fáa mest spælingar. Hvat sigur tað ikki nógv um lívið.
P.S. Ein stuttlig detalja er at eg eisini havi allar tær omanfyristandandi pláturnar í fysiskari útgávu. Tær átta útlendsku á LP (onkur á fløgu eisini), og tað føroysku niðast á fløgu og bandi (!) Hetta kundi bent á at yndisútgávurnar hjá einum hava lyndi til at, so segði hann, manifestera seg í bæði talgildum og materiellum líki.


text:
Studentar kunnu søkja mikrolegat til vinnuligt hugskot
Lesandi á miðnám ella hægri útbúgving, sum hava áhuga fyri íverksetan, kunnu nú søkja eitt mikrolegat upp á 25.000 kr. til at stovna egið virki. Freistin at søkja legatið er 10. mai 2016.
Lesandi í Føroyum, sum hava eitt gott hugskot og ynskja at stovna egið virki, kunnu nú søkja eitt mikrolegat frá Fonden for Entreprenørskab, Føroyar. Krøvini eru, at tú skalt hava eitt gott hugskot, ið antin er á hugskotsstøði, ella tú skalt longu hava stovnað egið virki og hevur ikki selt fyri 50.000 kr. enn.
Nærri kunning og umsóknarblað finnur tú her.
Fonden for Entreprenørskab, Føroyar ynskir at kveikja íverksetan millum tey ungu. Royndir vísa, at mikrolegat kunnu gera stóran mun í byrjunarfasuni hjá virkjum, og at møguleikin fyri at eydnast hjá ungum íverksetarum er nógv størri, tá ið tey hava eitt mikrolegat at hjálpa sær í gongd.
Hvat kann stuðulin nýtast til?
Mikrolegatið kann verða brúkt til virksemi, sum av sonnum kann flyta hugskotið ella virkið nærri marknaðinum, at vaksa, at skapa starvspláss o.s.fr. Til dømis kann stuðulin verða nýttur til marknaðarkanningar, at menna eina prototypu, at søkja um patent, ráðgeving og mangt annað.
Mikrolegatið kann ikki nýtast til at ferðast ella til rakstur, so sum hardware, løn til toymislimirnar, leigu av skrivstovu, møblum ella øðrum innbúgvi. Somuleiðis verður stuðul ikki givin til luttøku í kappingum.
Ein norðurlendsk oyggjaverkætlan
Mikrolegatið á 25.000 kr. verður í fyrstu syftu givið sum liður í einari norðurlendskari oyggjaverkætlan, ið Fonden for Entreprenørskab, Føroyar samstarvar við. Verkætlanin Nordic Entrepreneurship Islands er ein 1- ára verkætlan, ið setur sjóneyku á entreprenørskap í útbúgvingarskipanini á 8 útvaldum oyggjum í Norðurlondum.
Vilja eggja til entreprenørskap
Aðalmálið er at økja talið av nýggjum virkjum í Føroyum, men somuleiðis verður kannað, hvussu stór útbreiðslan av entreprenørskapi og innovatión er í undirvísingini á miðnámi og hægri útbúgvingum í Føroyum.
Les meira um Nordic Entrepreneurship Islands her
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Fyrsta tapið við Stórá í ár
TB | 30/04/17
Í dag stóð næsta størra styrkiroyndin í Effodeildini við Stórá, tá NSÍ kom suður til Stórá. Klokkan 14:30 bleiv dysturin bríkslaður í gongd og áðrenn tíggju minuttir vóru farnir, lá bólturin longu í málinum hjá TB/FC Suðuroy/Royn. Málskjúttin var, ikki so yvirraskandi, Klæmint Olsen. Tíverri kom hetta málið sum ein rein gáva av TB/FC Suðuroy/Royn verjuni og so var mótbrekka so at siga frá byrjan av.
Sostatt kundi NSÍ dúva uppá tað, sum teir allarhelst meistra best av øllum liðunum í Føroyum, skjótálop. Stutt undan hálvleikin skoraði NSÍ til 0-2, málskjúttin hesa ferð var Jónleif Højgaard og var tað nevniliga eftir einum skjótálopið, har Árni Frederiksberg rann undan allari TB/FC Suðuroy/Royn verjuni og alt endaði við at Jónleif kundi seta bóltin í málið.
Maurice og Mark høvdu sostatt eina 0-2 støðu í hálvleikinum, sum skuldi vendast og tað sást eisini, at TB/FC Suðuroy/Royn royndi at endurtaka tað comeback eins og ímóti B36. Spenningurin kom eisini av álvara í dystin eftir 69 minuttum, tá Poul Ingason aftur í dag skoraði eftir horna. 1-2 var støðan og nú birtist vónin um enn eitt comeback.
Men spenningurin bleiv av álvara tikin úr dystinum tíggju minuttur seinni, tá tað eydnast Per Langgaard at skorað til 1-3 sum eisini bleiv endaliga støðan.
Harvið mátti TB/FC Suðuroy/Royn lúta fyri NSÍ fyri aðru ferð í ár. Eitt má tó nevnast og tað er, at TB/FC Suðuroy/Royn hevði dyggan heimastuðul í dag – har var ein framúr stuðul til liðið í dag.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Herit og Hervør við Tandlæger Uden Grænser
21.02.2017
Herit Magnussen og Hervør Hanusardóttir Durhuus vóru í síðstu viku í Gikongoro í Rwanda. Tær vóru við felagsskapinum TUG (Tandlæger Uden Grænser), har tær viðgjørdu tenn og undirvístu í tannbusting og upplýstu um tannreinføri.
Í ferðalagnum vóru 30 tannlæknar og tannlæknaassistentar. Hesa vikuna viðgjørdu tey 407 sjúklingar, undirvístu í tannbusting og góvu út yvir 1.000 tannbustir.
Vestmanna Kommuna stuðlaði ferðini hjá Hervør og Herit við at lata eitt gebiss (fantom). Tær siga, at tey hava brúkt tað sera nógv, og eisini kom tað væl við, tí tað sum var á staðnum, var brotnað og eisini nógv minni og tí ikki líka væl egnað.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
søkt verður eftir eftirlitsfólki at byrja 1. nov.
Søkt verður eftir eftirlitsfólki til svimjihylin í Stranda skúla at byrja 1. nov. 2018.
Tann, ið settur verður, skal eisini hava ábyrgd fyri umklæðingarrúminum hjá mannfólkunum.
Almenn svimjing er mánadag, mikudag og leygardag og annars eftir avtalu tá hylurin verður leigaður út.
Umsøkjari, ið hevur prógv í fyrstuhjálp, svimjilærara- ella lívbjargaraprógv, hevur fyrimun.
Umsóknir saman við prógvum skulu verða kommunuskrivstovuni í hendi í seinasta lagi hósdagin 25. okt., kl. 12:00, og sendast til:
Sjóvar kommuna
Skúlavegur 10
490 Strendur
ella við telduposti til: Denne e-mail adresse bliver beskyttet mod spambots. Du skal have JavaScript aktiveret for at vise den.


text:
Marius Olsen sýnir fram sítt lívsverk/
Tíðindaskriv
Framsýningin letur upp í Norðurlandahúsinum fríggjadagin 17. juni kl. 16.00 og er opin fram til 14. august. Raffineraðu grafisku verkini hjá Mariusi Olsen rúma óendalig nógv løg. Eitt eftir eitt lata fín, viðbrekin og lýrisk løg seg upp. Skemtilig, sjálvt speisk løg, gátufør, innilig, symbolistisk løg og sniðfundig, filosofisk løg avdúkast spakuliga. Beint fyri eygunum á okkum vaksa løg við ekspressivum ørskapi, løg við nossligari ornamentgleði og løg við eini vakrari, myrkari dýpd, sum tað bara ber til at finna í listaverkunum hjá Mariusi Olsen. Onki annað stað í heiminum. Øll løg møtast og vaksa saman í eina fagra og tølandi heild. Men hvørja ferð verkini verða sýnd fram, hvørja ferð eygað sær tey, stinga nýggj løg seg upp úr heildini og nýggir møguleikar rísa. Á hesi framsýningini, sum er tann higartil vavmiklasta hjá Mariusi Olsen, opinberast ein ørgrynna av nýggjum løgum, nýggjum upplivingum og nýggjum sannkenningum.
Bók um verkini eftir Marius Olsen Bókina um Marius Olsen, sum Sprotin leggur fram, tá ið framsýningin letur upp tann 17. Juni, er 400 síður í brotinum 30x30, so sama um myndirnar standa ella liggja, er rúmsátt hjá verkunum, og tey sleppa at tala fyri seg hvørt á sínari opnu. Tekstur: Gunnar Hoydal, Jan Andersson, Ilona Raipala, Marius Olsen og Inger Smærup Sørensen.


text:
Latið inn hevur toekum_laett hin Mik, 10/10/2018 - 09:06
Ársaðalfundur okkara varð hildin í Skansastovu tann 30. september og nógv fólk møtti upp til fundin.
Latið inn hevur Jóna Maria hin Mik, 18/04/2018 - 16:28
Latið inn hevur Jóna Maria hin Mik, 18/04/2018 - 16:20
Latið inn hevur Jóna Maria hin Ley, 07/04/2018 - 22:14
Í ár eru 40 ár liðin, síðani Sláið Ring varð stovnað, og tað verður hátíðarhildið við veitslu, sum verður á Giljanesi tann 12. mai, har øll 17 limafeløgini við hesum verða boðin við. Veitslan byrjar kl.
Latið inn hevur toekum_laett hin Ley, 04/11/2017 - 22:13
Ársaðalfundur okkara varð hildin í Skansastovu tann 8. oktober, nakað minni av fólki enn vanligt var møtt.
Andreas stóð fyri vali og var afturvaldar. Nevndin er sostatt tann sama, við Andreasi sum formanni, Randi kassameistara og Jónu skrivara.
Latið inn hevur Jóna Maria hin Hós, 20/07/2017 - 20:28
Latið inn hevur Jóna Maria hin Hós, 08/06/2017 - 15:51
Vit hava fingið bræv frá Klaksvík við áheitan um hjálp til Barnlek 2017:
Hey góðu dansifeløg.
Latið inn hevur Jóna Maria hin Sun, 14/05/2017 - 15:51
Fundur verður í hølunum hjá Effo á Óðinshædd 3 í Havn, leygardagin, 20. mai, kl. 12. Fundurin er lagdur soleiðis, at øll kunnu koma aftur og fram sama dag, óansæð hvar í landinum, tit búgva. Hesin fundur verður ein kunnandi fundur, har vit koma at útgreina allar uppgávur, ið hjálparfólkini koma at taka sær av, meðan Barnlek er. Hetta er m.a. vaktarhald, reingerð, køkshjálp og servering.
Latið inn hevur Jóna Maria hin Frí, 03/02/2017 - 12:30
Latið inn hevur Jóna Maria hin Frí, 27/01/2017 - 16:08
Seinasta sunnukvøld varð ein nýggjur bólkur stovnaður í Tøkum Lætt. Lýst varð frammanundan við dansi fyri byrjarar, har øll við áhuga fyri føroyskum dansi kundu møta.
Tað møttu fleiri upp, og tey vóru fegin um hetta tiltakið. Farið varð upp á gólv, og vit kvóðu nakrar vísur.
Síður


text:
Eitt lógaruppskot um at leggja Vanlukkutryggingarráðið saman við Arbeiðs- og brunaeftirlitið, er í løtuni til hoyringar. Stjórin í Arbeiðs- og brunaeftirlitinum, Leivur Persson, vissar um, at avtøkan av Vanlukkutryggingarráðnum, sum til dagin í dag verður umsitið av sorinskrivaranum, ikki fer at elva til vánaligari málsviðgerð av arbeiðsskaðum. Tvørturímóti fáa vit eina greiðari og harvið smidligari skipan burturúr, sigur hann.
Sum liður í yvirtøkuni av vanlukkutryggingarøkinum, ið fram til yvirtøkuna í 1980 var danskt málsøki, hevur ligið í kortunum at avtaka Føroya Vanlukkutryggingarráð og flyta tað til ein føroyskan stovn.
Í viðmerkingunum til lógaruppskotið um at leggja Føroya Vanlukkutryggingarráð og Arbeiðs- og brunaeftirlitið saman, skrivar Samferðslumálaráðið millum annað, at orsøkin til, at málið verður tikið upp, er, at mett verður, at samanleggingin fer at hava fleiri fyrrmunir við sær.
Fráboðanir á einum stað
Hesir báðir stovnar arbeiða við tætt skyldum økjum innan arbeiðsmarknaðarmál og hoyra undir Samferðslumálaráðið. Bæði arbeiðsskaðatryggingarlógin og arbeiðsumhvørvislógin áseta fráboðanarskyldu viðvíkjandi arbeiðsvanlukkum.
Hóast kravdu fráboðanirnar eru nærum eins, er onki samstarv um hesar fráboðanir. Ein umskipan hevur við sær, at tað einans verður neyðugt hjá arbeiðsgevaranum at boða frá hjá einum almennum myndugleika. Hetta skuldi sostatt havt við sær eitt hægri tænastustøði. Millum annað tí, at partarnir á arbeiðsmarknaðinum bert skulu fyrihalda seg til ein myndugleika, eina fráboðan, eina heimasíðu og kunning annars.
Harumframt fer broytingin at lata upp fyri fleiri møguleikum fyri samvirkandi fyrimunum og harvið eina skynsamari gagnnýtslu av fíggjarliga tilfeinginum innan arbeiðsumhvørvisøkið, sum sagt verður í lógaruppskotinum. Eitt nú viðvíkjandi skráseting, bókhaldi, fíggjarstýring, hagtølum og leiðslu.
Tænastan versnar ikki
Ein ávísur ivi hevur verið sáddur um, hvørt flytingin av vanlukkutryggingarøkinum frá sorinskrivaranum til Arbeiðs- og brunaeftirlitið, sum ætlanin er við lógaruppskotinum, fer at seta tey, sum framyvir kunnu verða rakt av varandi arbeiðsskaða og niðursettum arbeiðsførleika, í eina veikari støðu. Hetta tá ræður um eftirfylgjandi áseting av mistum arbeiðsevnum, ið so ella so hevur beinleiðis ávirkan á støddina av møguligum skaðaendurgjaldi.
Ivin hevur serliga snúð seg um, hvørt tað framyvir mest vera løgfrøðisligar avgerðir – og ikki í sama mun læknavísindaligar niðurstøður – sum fara at liggja til grund fyri áseting av til dømis mistum arbeiðsevni.
– Her er eingin orsøk at óttast, sigur Leivur Persson, stjóri í Arbeiðs- og brunaeftirlitinum, tá vit spyrja hann um, hvussu stovnurin ætlar sær at veita trygd, at tær røttu avgerðirnar verða tiknar.
Hann vísir á, at serlæknar framvegis verða partar av viðgerðini, alt eftir, hvat slag av arbeiðsskaða í í hvørjum einstøkum føri.
– Føroyska lóggávan minnir í stóran mun um ta donsku, og avgerðirnar fara sjálvandi at hava somu fakligu vekt, sum tær higartil hava havt. Soleiðis at skilja, at læknafakliga viðgerðin verður tryggjað, har tað krevst. Hetta við tí fyri eyga at koma fram til rætta avgerð í hvørjum einstøkum máli, sigur Leivur Persson.
Lógaruppskotið um at leggja Føroya Vanlukkutryggirráð saman við Arbeiðs- og brunaeftirlitinum er í løtuni til hoyringar hjá viðkomandi pørtum.
……….
FAKTA: FØROYA VANLUKKUTRYGGARRÁÐ
Føroya Vanlukkutryggingarráð – Det færøske Ulykkesforsikringsråd – sum tað tá nevndist, varð upprunaliga sett á stovn í 1966 sum “Anordning nr. 389 af 15. november 1966 om forsikring mod følger af ulykkestilfælde.” Ráðið varð tá umsitingarliga staðsett hjá Føroya Rætti við sorinskrivaranum sum føddum formanni.
Málsøkið er síðani yvirtikið, og Vanlukkutryggingarráðið virkar nú sambært løgtingslóg nr. 67 frá 25. mai 2009 um trygging móti avleiðingunum av arbeiðsskaða.
Í høvuðsheitum er virkisøkið hjá Vanlukkutryggingarráðnum lík tí hjá fyrrverandi danska “Arbejdsskadestyrelsen”. Høvuðsuppgávan hjá Vanlukkutryggingarráðnum er at taka avgerðir í málum um arbeiðsskaðatrygging og málum viðvíkjandi vinnusjúkum.
Umframt sorinskrivaran er Vanlukkutryggingarráðið mannað við fýra nevndarlimum, sum landsstýrismaðurin tilnevnir. Ein limur skal vera útbúgvin lækni.
Hóast tað fyrr var vanligt at leggja yvirtiknar umsitingarligar uppgávur til serkønar nevndir og danskar myndugleikar í Føroyum, gerst hetta alsamt minni vanligt. Føroyska landsfyrisitingin er ment munandi seinnu árini, og flestu av hesum umsitingarligu uppgávunum liggja nú hjá føroyskum stovnum.
Verandi skipan og staðseting av Vanlukkutryggingarráðnum var møguliga skilvís í 1966, men er ótíðarhóskandi í 2018, verður sagt í viðmerkingunum til lógaruppskotið um at leggja Føroya Vanlukkutryggingarráð saman við Arbeiðs- og brunaeftirlitinum, tí bæði arbeiða við tætt skyldum økjum innan arbeiðsmarknaðarmál.


text:
- Tíðindi, mentan og ítróttur
Byrta og Týr stóru vinnararnir á FMA
BYRTA og Týr vunnu hvør sínar tríggjar FMA-heiðurslønir. Týr vann fyri "Ársins bólkur", "Ársins fløga" og "Ársins húsi" í bólkinum " Rock/Málm, Jazz, Blues og Folk" fyri teirra útgávun "Valkyrja". BYRTA var tilnevnt í "Popp" bólkinum og vann heiðurin "Ársins fløgu" og "Ársins bólkur". Harumframt vann BYRTA heiðurin sum "Ársins nýggi bólkur".
Tvey yvirraskilsi
FMA handanin borðreiddi við tveimum yvirraskilsum. Kvartettin í Betesda vann heiðurin sum "Ársins bólkur" í tí sonevndan "Opna bólkinum". Og blaðunga stjørnuskotið av Innan Glyvur, Døgg Nónsgjógv, átti ársins besta poppsang, tá hon varð heiðrað FMA-heiðurslønini fyri at hava skrivað ársins sang í "Popp bólkinum" fyri sangin "Tú tók mína hond".
21 heiðurslønir
21 FMA heiðurslønir vórðu latnar í kvøld. Eitt nú kunnu nevnast, at Simme varð heiðraður við serliga tónleikaheiðurslønini, Baroli Music fingu heiðurin sum ársins framleiðarar og HOYMA tónleikatiltakið hjá G! festivalinum vann heiðurin sum "Ársins átak".
VINNARAR Á FMA 2014
Rock/Málm, Jazz, Blues og Folk bólkur
Ársins sangari/einleikari:
Jón Aldará
Ársins bólkur/einstaklingur:
Týr
Ársins fløga:
Týr – Valkyrja
Ársins sangur:
Marius og Svavar Knútur – Tokan
----------------
Opin bólkur
Ársins einleikari/bólkur:
Kvartettin í Betesda
Ársins fløga:
Eivør – Skrímslið, lítla systir mín
Ársins lag/verk:
Eivør – Lurta nú
----------------
Popp bólkur
Ársins sangari:
Hallur Joensen
Ársins songkvinna:
Greta Svabo Bech
Ársins fløga:
Byrta – Byrta
Ársins sangur:
Døgg Nónsgjógv – Tú tók mína hond
Ársins bólkur/einstaklingur:
Byrta
Ársins nýggi bólkur/einstaklingur
Byrta
Ársins tekstur:
Jóanes Nielsen – Lívið er júst, sum tað er
Ársins framleiðari:
Baroli Music
Ársins átak:
Hoyma
Ársins tónleikaheiður:
Simme
Ársins videolag:
Greta Svabo Bech – Broken Bones
Ársins húsi:
Týr – Valkyrja
Ársins live bólkur/einstaklingur:
Swangah


text:
Orð og lag: Aage Samuelsen
Týtt: Kajfinn Hammer
1. Ein vin eg eigi, ein sum trúfast fylgt mær hevur,
Hann elskar meg, meg svíkur ei;
Hann rættvísi og frið sum flóðin her mær gevur,
so rík av náði er Hans leið.
Niðurlag: Hans Navn er yvir øllum her í heimi,
hin einborni Sonur Guðs!
Hann er mín skjøldur og mín trygd í sorg og gleimi,
Hann er hin bjarta avmynd Guðs!
2. Hvør kann sum Jesus fyrigeva synd og gloyma,
og fría út frá Satans makt?
Ein lovsongur frá hjarta mínum nú man floyma,
nóg stóra takk ei fái sagt.
3. Tann dagur er nú nær, tá Hann skal koma aftur,
alt verður broytt í einum nú!
Alt, fyri Hann eg leið, eg kasti av mær lættur,
hvør sorg og trá í jarðarbú.